देश दुनिया के खबर, मंगल 30 अगस्त का दिने – टटका खबर\nदेश दुनिया के खबर, मंगल 30 अगस्त का दिने\nकाल्हु बुध का दिने देश भर में ईद मनावल जाई.\nवित्त मंत्री प्रणव मुखर्जी कहले कि पिछला साल के 1387 करोड़ रुपिया कमाई के मुकाबिले एह साल बीसीसीआई 1667 करोड़ रुपिया कमइलसि.\nदेश के 16 लाख गांवन में से सिर्फ 400,000 गाँव में पिये के पानी मयस्सर बा. ई बात सरकार का तरफ से राज्यसभा में बतलावल गइल बा.\nकेंद्रीय स्वास्थ्य मंत्री गुलाम नबी आजाद बतवले कि अखिल भारतीय आयुर्विज्ञान संस्थान (एम्स) में कम से कम 200 प्राध्यापकन के पद खाली पड़ल बा. एह अस्पताल में रोजाना लगभग 8,000 मरीजन के इलाज होला.\nदिल्ली उच्च न्यायालय मंगल का दिने वोट खातिर नोट मामिला में प्रधानमंत्री मनमोहन सिंह पर कार्रवाई के मांग करे वाली याचिका खारिज त करबे कइलसि, याचिका ले आवे वाला वकील पर एक लाख रुपिया के जुर्मानो लगा दिहलसि.\nदू दिन से लापता लोकसभा के एगो प्रोटोकॉल अधिकारी के अबही ले पता नइखे चलल. प्रोटोकॉल अधिकारी दिल्ली से जालौन जाये खातिर पिछला शनिचर के सम्पर्क क्रांति एक्सप्रेस रेलगाड़ी से चलल रहले.\nराज्यसभा में महाभियोग के सामना कर चुकल न्यायाधीश सौमित्र सेन का खिलाफ लोकसभा में पांच सितम्बर से महाभियोग चलावल जाई.\nकानून अउर न्याय आ कार्मिक मामिला पर संसद के स्थायी समिति मंगल के संसद में पेश भइल अपना रिपोर्ट में न्यायाधीशन के नियुक्ति पर व्यापक कानून बनावे के सिफारिश कइले बिया.\n12 दिन का अनशन का बाद अस्पताल में भरती अन्ना हजारे खातिर प्रधानमंत्री मनमोहन सिंह मंगल का दिने फूल भेजववले आ उनुका जल्दी स्वस्थ होखे के कामना कइले.\nदिल्ली उच्च न्यायालय कांग्रेस सांसद सुरेश कलमाडी के ओह याचिका के खारिज कर दिहलसि जवना में ऊ संसद के मानसून सत्र में शामिल होखे के अनुमति मँगले रहले.\nकेंद्रीय गृह राज्यमंत्री एम. रामचंद्रन बतवले बाड़े कि एह साल जुलाई ले गाड़ियन पर गैरकानूनी तरीका से लाल बत्ती लगावे वाला 299 लोग का खिलाफ कार्रवाई कइल गइल बा.\nमणिपुर में पिछला 11 साल से अनशन करत इरोम शर्मिला कहले बाड़ी कि एक ना एक दिन सुरक्षा बल द्वारा मानवाधिकार हनन के खिलाफ उनुको संघर्ष के केंद्र सरकार मान्यता दीही.\nप्रख्यात लेखिका आ सामाजिक कार्यकर्ता अरुंधति रॉय के कहना बा कि अन्ना हजारे के जन लोकपाल विधेयक ‘कानून के एगो पतनगामी हिस्सा हवे.’\nराजस्थान के अलवर जिला में पदस्थ एगो भारतीय प्रशासनिक सेवा अधिकारी मंगल का सबेरे अचानके लापता हो गइले. जाये से पहिले ऊ अपना पत्नी आ बेटा के नाम एगो परचा छोड़ गइल बाड़न कि ऊ लोग आपन ख्याल राखे.\nदलाई लामा पाँच सितम्बर के दिन इग्नू के तिब्बती अध्ययन केंद्र के उद्घाटन करीहें आ ओही दिने उनुका के डी.लिट के मानद उपाधि दिहल जाई.\nराष्ट्रपति प्रतिभा पाटील ईद-उल-फितर के मौका पर देशवासियन के मुबारकबाद दिहली.\nएयर इंडिया के एगो विमान मंगल का दिने तिरुवनंतपुरम में आपात स्थिति में उतारल गइल. ओह पर सवार सगरी 123 लोग सकुशल बा.\nगुड़गांव के मेदांता मेडिसिटी में स्वास्थ्य लाभ लेत अन्ना हजारे के चिकित्सा बिल के चुकाई ई अबही साफ नइखे. अस्पताल के अध्यक्ष नरेश त्रेहनो के कहना बा कि एह बारे में बाद में सोचल जाई.\nदेश विरोधी गतिविधियों में शामिल होखे का आरोप में सिमी के तीन गो कार्यकर्ता के इंदौर के एगो अदालत तीन-तीन साल के कैद के सजा सुनवले बिया.\nउप राष्ट्रपति एम. हामिद अंसारी ईद-उल-फितर आ गणेश चतुर्थी का मौका पर देशवासियन के शुभकामना दिहले बाड़े.\nप्रधानमंत्री रहल राजीव गांधी के हत्यारन का बारे में कांग्रेस पार्टी के तमिलनाडु इकाई चाहत बिया कि कानून के सम्मान कइल जाव. केंद्रीय कानून मंत्री सलमान खुर्शीद के कहना बा कि एह बारे में तमिलनाडु विधानसभा में पारित प्रस्ताव बाध्यकारी नइखे.\nप्रधानमंत्री मनमोहन सिंह ईद-उल-फितर के मौका पर देशवासियने के शुभकामनाएं देत कहले कि ईद के त्योहार भारत के मिश्रित संस्कृति के सही मायने में देखावेला.\nटाटा समूह के अध्यक्ष रतन टाटा के कहना बा कि टाटा समूह पश्चिम बंगाल में कवनो नया निवेश तबे करी जब ओकरा भरोसा होई कि राज्य सरकार ओकरा से कवनो बैर भावना नइखे राखत.\nगुजरात में राज्य सरकार से सलाह कइले बिना लोकायुक्त नियुक्त करे वाली राज्यपाल कमला बेनीवाल के वापस बुलावे के माँग पर भाजपा के हंगामा का चलते दुनु सदन के काम दिन भर खातिर टार दिहल गइल.\nबेंगलुरू के स्थानीय अतिरिक्त सत्र न्यायालय करोड़ों रुपिया के खनन घोटाले से जुड़ल मामिला में कर्नाटक के पूर्व मुख्यमंत्री एच. डी. कुमारस्वामी आ उनुकर विधायक पत्नी अनीता के अग्रिम जमानत के निहोरा खारिज कर दिहलसि.\nमुख्य निर्वाचन आयुक्त एस. वाई. कुरैशी एह बाति से असहमति जतवले बाड़न कि चुनाव लड़े खातिर सरकारी सहायता करिया धन से निबटे में कारगर रही. कुछ दिन पहिले राहुल गाँधी एकर सलाह दिहले रहले.\nमद्रास उच्च न्यायालय आजु मंगल का दिने प्रधानमंत्री रहल राजीव गांधी के हत्यारन के फाँसी पर अंतरिम रोक लगा दिहलसि. आ, तमिलनाडु विधानसभा सर्वसम्मति से प्रस्ताव पारित करके राष्ट्रपति प्रतिभा पाटील से एह हत्यारन के दया याचिका पर दोबारा विचार करे के अनुरोध कइले बिया.\nभाजपा के वरिष्ठ नेता लालकृष्ण आडवाणी मांग कइले बाड़न कि गुजरात के राज्यपाल कमला बेनीवाल के वापस बोलवल जाव. आडवाणी के आरोप बा कि राज्यपाल मुख्यमंत्री नरेंद्र मोदी से मशविरा कइले बिना न्यायमूर्ति (सेवानिवृत्त) आर.ए. मेहता के राज्य के लोकायुक्त बना के संघीय ढाँचा लाँघ दिहली.\nमुम्बई के दक्षिणी राज्यन से जोड़े वाला कोंकण रेलमार्ग पर मंगल का दिने जमीन धँसला से यातायात बन्द हो गइल बा. केहू के मुअला भा घवाहिल होखे के खबर नइखे.\nकृषि उत्पादन में 3.9 प्रतिशत के बढ़ोतरी का बावजूद मौजूदा वित्त वर्ष के पहिला तिमाही में अर्थव्यवस्था के बढ़ोतरी के दर 7.7 प्रतिशत के निचला स्तर पर आ गइल. पिछला साल ई 8.8 प्रतिशत रहल.\nमध्य प्रदेश के राजधानी भोपाल शहर के प्रसिद्ध ताजमहल के हेरिटेज होटल आ गोलघर के संग्रहालय का तरह विकसित कइल जाई.\nमुम्बई के एगो सत्र न्यायालय साल 2008 में ठाणे के एगो थिएटर में भइल विस्फोट का मामिला में दू गो आरोपियन के दोषी मान लिहलसि. एह घटना में सात जने घवाहिल भइल रहले.\nएगो बदमाश सोमार का दिने रेलगाड़ी से दिल्ली आवत एगो सांसद के जेब पर झपटा मारके 5,000 रुपये आ दोसर कीमती सामान ले के फरार हो गइल.\nराजस्थान विधानसभा में सोमार का दिने जूतम पैजार के हालात बन गइल जब भाजपा के एगो विधायक सत्ता पक्ष का ओर चप्पल फेंकले आ कांग्रेसी सदस्य आपन जूता घुमा के चेतवले.\nशिक्षा मंत्री के जवाब से राज्यसभा में हंगामा हो गइल जब ऊ स्कूली पाठ्यक्रम में स्वतंत्रता सेनानी अवंतीबाई के जीवनी शामिल करे से इंकार कइले. उनुकर कहना रहे कि एहसे बचवन पर बोझा बढ़ी. अवंतीबाई लोधी विक्रमादित्य सिंह के पत्नी रहली जे मौजूदा मध्यप्रदेश में पड़े वाला रामगढ़ राज के राजा रहले. अवंतीबाई 1957 में आजादी के पहिलका लड़ाई में लड़ल रही आ हार के अनेसा से अपने तलवार से आपने जान ले लिहले रही.\nलीबिया के भगोड़ा तानाशाह मुअम्मार गद्दाफी के बेटी आयशा मंगल का दिने अल्जीरिया के एगो शहर में बेटी के जनम दिहली.\nफिलीपींस में मंगल का दिने रिक्टर पैमाना पर सात तीव्रता वाल भूकम्प के झटका महसूस कइल गइल. कवनो तरह के नुकसान के अबही खबर नइखे.\nसंयुक्त राष्ट्र महासचिव बान की-मून भारत समेत दुनिया के देशन से परमाणु परीक्षण पर रोक लगावे वाला संयुक्त राष्ट्र प्रस्ताव के सकारे के कहले बाड़े.\nनेपाल में नया संविधान बनावे खातिर तय समय सीमा तीसरा हाली बुध के खतम होखे वाल बा आ फेर एह समय के तीन महीना अउर बढ़ा दिहल गइल बा.\nरूसी मालवाहक अंतरिक्ष यान प्रोग्रेस एम-12एम साइबेरिया में दुर्घटनाग्रस्त हो गइल रहे आ ई अइसन जरल रहे कि कवनो बड़ टुकड़ा नइखे मिलल.\nपाकिस्तान का लाहौर में मंगल का सबेरे दूगो रेलगाड़ियन की टक्कर में कम से कम पांच लोग के जान चल गइल आ 25 जने घवाहिल हो गइले.\nअमेरिका सकरले बा कि पाकिस्तान का साथे ओकर आतंकवाद निरोधी कबो सामान्य नइखे रहल तबहियो ऊ एह इलाका के अलकायदा मुक्त करावे खातिर पाकिस्तान का साथे काम करत रही.\nचीन में मोबाइल फोन इस्तेमाल करे वालन के गिनिती एक अरब होखे जा रहल बा. लोग एक दोसरा से सम्पर्क में रहे खातिर मोबाइले फोन पर निर्भर बाड़े.\nअमेरिकी राष्ट्रपति बराक ओबामा के एगो चाचा के शराब पीके गाड़ी चलावे का संदेह में गिरफ्तार कइल गइल बा.\nलीबिया के नेता मुअम्मार गद्दाफी के पत्नी साफिया, बेटी आइशा आ दू गो बेटा हान्निबल आ मोहम्मद सोमार का दिने चुपेचोरी अल्जीरिया चहुँप गइले.\nअमेरिका के पूरबी किनार पर आइल आइरीन तूफान से 38 लोग के मौत भइल बा, आ 50 लाख से बेसी घर आ व्यापारिक प्रतिष्ठान अबहियो अन्हार में बाड़े.\nसर्वोच्च न्यायालय दिल्ली के निजी बिजली वितरण कम्पनियन से दिहल गइल कुल बिजली कनेक्शन आ आपूर्ति कइल जा रहल कुल बिजली के ब्योरा देबे के कहलसि.\nदेश के शेयर बाजार में मंगलो का दिने तेजी दर्ज भइल आ सेंसेक्स 260.42 अंक बढ़ के 16,676.75 पर बन्द भइल.\nफिल्म ‘द डर्टी पिक्चर’ में दिहल अब तक के सबले बोल्ड सीन खातिर मशहूर अभिनेत्री विद्या बालन कबहू असहज ना भइली काहे कि उनुका निर्देशक मिलन लूथरिया पर पूरा भरोसा रहल.\nफिल्मकार करन जौहर के कहना बा कि उनुकर फिल्म ‘अग्निपथ’ एही नाम से बनल मूल फिल्म के नया संस्करण होखे से बेसी एगो श्रद्धांजलि हवे. करन के पिता यश जौहर साल 1990 में मूल ‘अग्निपथ’ फिल्म बनवले रहन.\nअभिनेता आ लेखक ललित मराठे के अपना निर्देशन में बनल पहिलका फिल्म ‘शबरी’ के प्रदर्शन खातिर पांच साल के लमहर इंतजार करे के पड़ल. कारण त ऊ नइखन जानत बाकिर एह बीच ऊ एगो उपन्यास ‘ए डॉग्स फ्राइडे’ लिख दिहले जवना में फिल्म के निर्माण से लेके प्रदर्शन तक के कहानी बयां बा.\nबॉलीवुड अभिनेता शाहरुख खान एह साल पहिला बेर ईद के मौका पर एगो बड़हन पार्टी देबे वाला बाड़े.\nखेल विधेयक के केंद्रीय मंत्रिमंडल के मंजूरी ना मिलल आ मंत्री के फेर से नया विधेयक ले आवे के कहल गइल.\nग्रेनेडा के 18 वर्षीय एथलीट किरानी जेम्स 13वीं विश्व एथलेटिक्स चैम्पियनशिप के 400 मीटर स्पर्धा के स्वर्ण पदक जीत लिहले.\nभारत के मयूखा जॉनी 13वां विश्व एथलेटिक्स चैम्पियनशिप के तिहरी कूद स्पर्धा के फाइनल में जगह ना बना पवली आ 10वें जगहा अइली.\nभारतीय क्रिकेट टीम ग्रेस रोड स्टेडियम में सोमार का दिने खेलल बीसबिसा अभ्यास मैच में लिसेस्टरशायर के 15 रन से हरा दिहलसि.\n«« घूस लेत पकड़ाइल आयकर आयुक्त दयाशंकर\nउत्तर प्रदेश के खबर, मंगल 30 अगस्त का दिने »»


प्रशंसा सुन गदगदा गइली रिंकू घोष – Anjoria\nप्रशंसा सुन गदगदा गइली रिंकू घोष\nभई भोजपुरी वर्ल्ड में कवनो अभिनेत्री के तारीफ होखो त भला ऊ खुश काहे ना होखी. से फिल्म ‘केहू हमसे जीत ना पाई’ में कइल भूमिका खातिर आजुकाल्हु रिंकू के सभतर बड़ाई होखत बा. अखबारन, ट्रेड मैग्जीनन आ इंटरनेट का अलावे टेलीविजन का ख़बरों में रिंकू घोष केलुक आ उनकर कइल स्टंटन के खूब तारीफ होखत बा. कहात बा कि रिंकू घोष नया लुक आ माडर्न लुक वाली लड़की के किरदार काबिले तारीफ रहल, रिंकू घोष हमेशा बदलाव भरल किरदार करत आइल बाड़ी, वगैरह वगैरह. आ ई सब सुन के रिंकू गदगदा गइल बाड़ी.\nएम.आई राज निर्देशित आ डॉ. विजाहत करीम के बनावल फिल्म ‘केहू हमसे जीत ना पाई’ में लमहर अरसा बाद रिंकू आ रविकिशन के जोड़ी देखे के मिलल. एकरा पहिले ई जोड़ी ‘बिदाई’ आ ‘बलिदान’ नियर सुपर हिट फिलिम दिहले रहुवे. दुनु खातिर रिंकू के अवार्डो मिलल रहे. ‘केहू हमसे जीत ना पाई’ फिलिमो में रिंकू घोष गजब के काम कइले बाड़ी. उनुकर एगो डांस त बहुते खास बा एह फिलिम में जवना पर दर्शक झूम जात बाड़े.\nअपना बड़ाई से खुश रिंकू अपना आवे वाली फिलिमन में एहू ले कड़ेर मेहनत करे के तय कइले बाड़ी कि अपना प्रशंसकन के निराश ना करीहें.\nविनय आनंद के ‘मोरा बलमा छैल छबीला’


बलिया के गड़हा महोत्सव में भोजपुरी के धूम – Anjoria\nNov 12, 2012 गड़हा महोत्सव\nशनिचर के रात बलिया के गड़हा में गड़हा विकास मंच क तरफ से हर साल का तरह एहू साल विशाल गड़हा महोत्सव के आयोजन धूम धाम से भइल. उद्घाटन कइलन भाजपा के पूर्व प्रदेश अध्यक्ष सूर्य प्रताप शाही जे आपन उद्घाटन भाषण भौजपुरिए में दिहलन. समारोह में बलिया से सांसद सपा के नीरज शेखर आ सपा के राष्ट्रीय सचिव डा॰ राजीव राय शामिल भइलन. भोजपुरी से जुड़ल हर सभा समारोह के परंपरा बन गइल आठवीं अनुसूची में शामिल करावे के मुद्दा एहीजो उठावल गइल.\nगड़हा महोत्सव के प्रचार में धूमधाम से अनेके बड़का सितारन के नाम लिहल गइल रहे खास करिके खेसारीलाल यादव के बाकिर ऊ अइलन ना आ लोग जे बा कि सगरी रात तिकवत रहि गइल खेसारी के.\nसमारोह में जम के गीत गवनई नृत्य के प्रस्तुति प्रदर्शन भइल. मालिनी अवस्थी एह बात पर अफसोस जाहिर कइली कि अतना महत्वपूर्ण आयोजन के अबहीं ले प्रदेश के राजकीय कार्यक्रम का सूची में शामिल नइखे कइल गइल. एह सूची में शामिल भइला का बाद आयोजन के खरचा सरकार से मिले लागेला. बतवली कि राजस्व मंत्री अंबिका चौधरी भरोसा दिहले बाड़न कि जल्दिए एकरा के राज्य सूची में शामिल कर लिहल जाई.\nगड़हा महोत्सव में मालिनी अवस्थी का अलावे रवीन्द्र राजू, गोपाल रय, जयप्रकाश जिद्दी, रविरंजन, अन्नू दुबे, अंजली भारद्वाज, मुन्ना सिहं, आनंद मोहन, अजीत आनंद, शिवानी प्रिया, संगीतकार अजय सतीश वगैरह आपन प्रस्तुति दिहल लोग.\nभरौली में आयोजित एह कार्यक्रम में व्यवस्था बनावे खातिर आठ थाना के थानाध्यक्ष अपना सिपाहियन का साथे तैनात रहलन जवना से भीड़ पर काबू पावल गइल ना त रहि रहि के भीड़ उमक पड़त रहुवे बैरियर फाने ला.\n(अखबार से मिलल जानकारी से. फोटो दैनिक जागरण से साभार)\nOne thought on “बलिया के गड़हा महोत्सव में भोजपुरी के धूम”\nनिक समारोह के सब के बढ़ावा देबे के चाहीं ,मालिनी अवस्थी के भी प्रयास कर के इ मुकाम दिलावे के चाहि.


बलिया न्यूज, 20 फरवरी 2016 – टटका खबर\nबलिया सिकन्दरपुर रोड पर बोड़िया गांव का लगे एगो स्कूल बस आ आल्टो के टक्कर में पाँच जने घवाहिल हो गइलें. आल्टो पर कैथवली गाँव के एगो परिवार सवार रहुवे.\nचंदौली के सैयदराजा इलाका के नौबतपुर गांव का लगे काल्हु शुक का सबेरे रेल लाइन पार करत घरी एगो लड़िका के मौत ट्रेन से कटा के हो गइल.\nआजमगढ़ के देवगांव कोतवाली के खनियरा गाँव में खंभा पर तार जोड़े चढ़ल एगो प्राइवेट लाइन मैन के करंट लगला से मौत हो गइल. एही थाना के रुद्रपुर में रोडवेज बस से कचरा के उसरौली गाँव के एगो फेरीवाला के मौत हो गइल.\nसोनभद्र जिला के रायपुर इलाका के चकया गाँव का नियरा तिवारी बांध का नाला पर एगो नवही आ नवहीन के लाश मिलल. दुनू के गोली लागल बा. पुलिस के कहना बा कि पहिले नवहिन के गोली मार के मुअवला का बाद नवही अपनो के गोली मार लिहले होखी.\nमऊ के मुहम्मदाबाद में मैट्रिक परीक्षा में पेपर खराब गइला का बाद घरवालन के डांट से नाराज एगो लड़िकी ट्रेन का सोझा आ के आपन जान दे दिहलसि.\nबलिया के सिकन्दरपुर इलाका के बघुड़ी गाँव के एगो मेहरारु के मौत मधमाछियन के कटला से हो गउवे.\nTags: आजमगढ, चंदौली, बलिया, मऊ, सोनभद्र


नवहियन के अपराधी बनावे में लागल सरकार – Anjoria\nसगरी नवहियन के अपराधी बनावे में लागल सरकार. कवनो लइकी शिकायत कर देव कि ई आदमी भा लईका हमरा के घूरत रहुवे त ओह आदमी के जमानतो ना हो पाई. सोलह साल का उमिर में शादी ना कर सकऽ, एडल्ट फिलिम ना देख सकऽ बाकिर सहवास के सहमति दे सकेल. शराब पिए पर रोक रही बाकिर सहवास पर ना. बियाह के उमिर लइकियन ला अठारह साल आ लइकन ला इकईस साल बावे बाकिर संभोग करे के इजाजत सोरहे साल मे दिहल चाहत बिया ई सरकार.\nबेशर्मी के हद बा! अब अगर कवनो महिला नेता चाहे त अपना विरोधी के बिना जमानत जेल में बंद करवा सकेले कि ई हमरा के घूरत रहुवे.\nपूरा देश के लइकियन के छिनार आ लइकन के अपराधी बनावे के कोशिश करत बिया ई सरकार. एकर जतना विरोध हो सके होखे के चाहीं. अगर बिल पास हो गइल त फगुआ के गीत गावलो पाप हो जाई. पता ना अपना मेहरारू, भउजाई, साली, सरहज के देखे घूरे के छूट दिहल जाई कि ना?\nबड़ा कूदत रहल ह नवही लोग अब देखी लोग सभे जने के जेहल रिटर्न ना करवा दिहलसि ई सरकार त फेर कहीह.


बतकुच्चन – ६४ – Anjoria\nबतकुच्चन – ६४\nJun 17, 2012 बतकुच्चन\nसुने में आवऽता कि मानसून के बरखा केरल का किनार पर चहुँप गइल बा. अबकी क मानसून करीब सात दिन देरी से आइल बा. आ एह बीच आसमान से बरसत आग के धाह तनी मनी कम भइल बा. बादर बरसे भा ना छाइओ के छाँह कर देला. मानसून के देर से अइला पर मन इहे कहलसि कि “बजलऽ हो शंख बाकिर बाबा जी के पदा के”. सोचे लगनी कि शंख त केहु बजा सकेला आ बहुते लोग पूजा करत घरी बजइबो करेला त फेर बबे जी के नाम काहे लिहल गइल? का एह चलते कि शंख बजावे के काम अधिकतर बबेजी लोग करेला. शंख पूजो मे बाजेला आ पुरनका जमाना में लड़ाइओ में बाजत रहुवे. महाभारत के पाञ्चजन्य आजुओ बाजऽता. अलगा बाति बा कि ऊ शंख ध्वनि ना होके संघ ध्वनि रह गइल बा. संघ के मुखपत्र क नाम ह पाञ्चजन्य. आजादी का लड़ाई घरी कहल जात रहे कि जब तोप मुकाबिल हो तो अखबार निकालो. अखबार के ताकत आजुओ बहुते बा काहे कि हमनी के सुभाव बन गइल बा कि छपल पर भरोसा बेसी होला, बकल पर कम. सोचत होखब सभे कि मानसून आ अखबार के एह भोजपुरी बतकुच्चन से का संबंध? मतलब बा आ पूरा बा. भोजपुरी क जतना आस अबकी का मानसून पर लागल बा ओतना आस शायदे कबो लागल रहे. अबकी ओकरा भरोसा बा कि सरकार संविधान का अठवीं अनुसूची में भोजपुरी क शामिल कर ली. राजनीति मे संख्या के महत्व बहुते होला आ भोजपुरियन के संख्या कवनो दल के राजनीतिक ताकत ला ललचावे लायक बा. “गाछे कटहर ओठे तेल” भा “पोखरा में मछरी नौ नौ कुटीआ बखरा” लागे लागल बा. बहुते लोग के बरीसन के मेहनत अब सफल होखे वाला बा आ बहुते लोग अब एकर मेवा खाए खातिर इंसुलिन के सूई लिहल शुरू कर दिहले बा. बाकिर एह पर केहू के धेयान नइखे जात कि भोजपुरी के मान्यता कवना भोजपुरी के मिली. आरा, छपरा, बलिया वाला के कि बनारस, गाजीपुर वाला के? भोजपुरी क मानक स्वरूप का होखे क चाहीं? सतरहवीं शताब्दी में अंगरेजीओ एही सवाल से जूझत रहुवे बाकिर छपाई क आविष्कार का बाद अंगेरजी में किताब, पत्र पत्रिका अखबार छपे लगली सँ आ तेजी से अंगरेजी के एगो मानक स्वरूप उभर आइल. हालांकि एकरा बावजूद आजुओ अमेरिकन अंगरेजी आ ब्रिटिश अंगरेजी के भेद मौजूद बा आ दुनु के एगो अलगे अलग मानक स्वरूप बन गइल बा. लिपि भोजपुरी क लगे कवनो आपन नइखे त अंगरेजीओ के लिपि उधारे वाला ह रोमन. ओही तरह नागरी लिपिओ देश के कई भाषा के लिपि बन चुकल बिया. भोजपुरी के मानक स्वरूप कुछ आसानी से बनल रहीत अगर भोजपुरी के कवनो आपन अखबार रहीत त. अखबार होखीत त ढेरे लोग ओह काम में लागल रहीत आ अखबार चाहे मनचाहे आपन शैली बनावे ला मजबूर हो जाइत. जवन भोजपुरी के मानक स्वरूप ले आवे में मदद करीत. पत्रिका त भोजपुरी में बहुते प्रकाशित होखेलीं सँ बाकिर कवनो पत्रिका के दायरा अतना बड़हन नइखे कि ऊ सगरी भोजपुरी इलाका में चहुंपत होखे, पूरा दुनिया के के कहो, एगो राज्यो के हर भोजपुरी इलाका में पसार वाली कवनो पत्रिका नइखे. भोजपुरी के कर्णधारन के एहू दिसाईं सोचे क चाहीं, आजु के बतकुच्चन एही ला रहल. सोचीं कि अगर कवनो भोजपुरी क अखबार रहीत त ओकरा में पिछला दिने कइसन हेडलाइन आइल रहीत, “अंटू का अंटा में आंटी का फंडा से अतना माल आइल कि अँटले अँटात ना रहे”. कइसन अलंकार रहीत एहमें? लोग भुला जाइत कि सकूल के सटुडेंट सटेसन के सटूल पर सटेंड हो के सपीच देत रहे.\nबतकुच्चन – ६३


भोजपुरी विशेष: सतुआ बा त लिट्टी से लड्डू तक सब सिद्ध बा | ayodhya - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nसतुआ के फास्टे ना 'फास्टेस्ट फूड' भी कहल जा सकेला.\nसतुआ भोजपुरी इलाका के दिव्य भोजन ह. मेहनतकश खातिर बिना थारी लोटा के अंगौछा में सानी के मरिचा नून संगे खा लेबेके बा, त मसाला मिला के लिट्टी से लेकर बहुत कुछ बन सकेला. सतुआ के महातम पर लेख-\nमैथिली ठाकुर बतवली कि उनकर घरे के नाम तनु ह. तनु ए से कि 'तनुआ' बोलावल जा सके. मैथिली के ओइसे ना बोलावल जा सकेला. बिलकुल सही बात कहलू बूची. सुनि के जिया जुड़ा गईल. मैथिली बतवली कि तनु में 'आ' जोड़ि देला पर जवन अपनापन आवेला ऊ अइसे त नाहिंए आ सकेला.\n'सत्तू की लस्सी' - ए घरी सहरन में जाहां ताहां ठेला प अइसहिं लिखल देखे के मिलेला, लेकिन सत्तू में जब तक आ ना लागे तब तक ओकारा में सोन्हापन ना आवेला - 'सतुआ'. बिलकुल ऊहे फीलिंग जवन मैथिली आ उनुकर परिवार 'तनुआ' में महसूस करेला.\nसतुआ दुनिया के पहिलका फास्ट फूड ह. नून-रोटी से भी फास्ट. सतुआ के फास्टे ना 'फास्टेस्ट फूड' भी कहल जा सकेला. जेकारा गामाछा में दू मुट्ठी सतुआ होखे ओकारा कवनो बात के चिंता फिकिर ना रहि जाला. जब जाहां मन करे ऊ ऊहें बइठि के सानि के खाके आगे बढ़ि सकेला. सतुआ के साथे एगो मरिचा आ मुरई होखे त फेरु का कहे के. माजा दोगिना हो जाला.\nसतुआ प एगो बाड़ा मजेदार किस्सा भी कहल जाला. एक बार एगो पूरबिया आदमी परोरा के खेत में काम करत रहे. आगि लेखा घाम भइल रहे त एक जागो बइठि के सुस्ताए लगले. फेरू गामाछा खोलि के सातू सनले आ खाइल सुरू हो गइले. जइसहीं एगो पिंड़ी के बाद मुरई काटत रहले तले देख तारे कि सामने एगो गोर आदमी सामने खाड़ा बा आ मुंह पर हाथ ध के चिहइला लेखा बोलता - 'ओ माय गॉड!' ऊ अंगरेज मुसाफिर रहे आ आपाना गाइड के साथे भारत के गांव घूमे निकलल रहे. अंगरेजवा के चिहइला पर ओकार गइडवा पूछलसि कि का बात ह. बाड़ा दुखी होके अंगरेजवा बतवलसि - 'इंडिया में बहुते गरीबी बा. लोग के खाना नइखे मिलत त नदी किनारे पहुंचि के बालू खाता. जब बालू घोंटात नइखे त डांडा से ओकारा के ठेलि के अंदर ठूंसता.'\nअंगरेजवा के मुंह से सतुआ के बाखान सुनि के गइडवा के हंसी रुके के नावे ना लेत रहे. जब गाइड से अंगरेजवा पूरा बात सुनि लेलसि तो फेरू चिहा के बोललसि - 'ओएमजी... इंडिया इज ग्रेट!' हामारा त कबो कबो लागेला ऊहे अंगरेजवा जब लौटि के गइल होई आ काहानी सुनवले होई त ओकनियो के फास्ट फूड पर फोकस भोइल होइहें स. आ फेरू देखा देखी दुनिया भरि में फास्ट फूड सुरू हो गइल.\nसतुआ खाये में भी तीन गो स्टेज जरूरी होखेला. लबरी, पिंड़ी आ घोरना. लबरी आ पिंड़ी खाये में पसंद के हिसाब से आगे पीछे हो सकेला, लेकिन घोरना के नंबर अंते में आवेला. लबरी मने सतुआ के गाढ़ा घोल जइसे पकउड़ी छाने खातिर बेसन के बैटर बानावल जाला. पिंड़ी मने ठोस रूप में - आ घोरना मने हलाहल पानी. बिलकुल सरबत लेखा. ई तीनों स्टेज भी काफी सोचि बुझि के बानावल बा. लबरी से सुरू कइला के बाद पिंड़ी खइला पर सावाद थोड़ा बदलि जाला. घोरना के पारंपारा के पीछे ओजह नोकसान रोकल होला. थारी में बांचे के कुछ ना चाहीं. खइला के बाद थारी बिना धोअले साफ हो जाए के चाहीं.\nओइसे त सतुआ सुद्ध चाना के बनेला, लेकिन बहुत लोग मिलौनी भी पसन करेले. कुछ लोग चाना के साथे जनेरा, जौ, मटर आ जवन भी आनाज पासे होखे कुल्हि भूंजि के मिला देले - ओकरे के मिलौनी सतुआ कहल जाला. जादातर लोग सतुआ नमकीने खाइल पसन करेले, लेकिन कुछ लोग के मीठे नीक लागेला. मीठ सतुआ चाना ना बल्कि जौ के ठीक लागेला. जौ के सतुआ के साथे देसी घी आ गुड़ चाहे चीनी मिला दीहल जाला आ फेरु एगो फास्ट फूड कहीं चाहे मिठाई कहीं तेयार हो जाला. ए घरी लोग सतुआ के लड्डू भी बानावता. जानल मानल यू-ट्यूबर निशा मधूलिका भी अब 'सत्तू के लड्डू' बानावे सिखावतारी - आ लोग यू-ट्यूब से सीखि के सतुआ के लडुआ खूबे बानावता.\nलिट्टी के साथे चोखा त आलू, बैंगन, पिआजु, टामाटर, धनिया, मरिचा से बनि जाला, लेकिन सबसे जरूरी सतुआ होला. सतुआ त चाना के घोंसारि में भूंजि के पीसि दीहल जाला आ फेरु चलनी से भूसी चालि दियाला. सतुआ के सबसे निमन क्वालिटी सतुही होखेले - सतुही में चाना के छिलिका बिलकुले ना होला आ ऊ बहुते मेहीं होखेला.\nकाहाला कि घीव के लडुआ टेढ़ो भला - ओसहिं सतुआ के पोर्टीन के बाखान गूगल में पढ़ि के बहुते नीमन लागेला. समझीं कि कलेजा जुड़ा जाला. सतुआ के बाखान में कम्प्लीट फूड से लेके सुपर फूड तक इंटरनेट भरल परल बा - सतुआ के लिट्टी से लड्डू तक के सफर के बारे में पढ़िके बाताइबि सभे.


चैन से गुजरल ईद, बेचैन क गइल देशद्रोहियन के – टटका खबर\nAug 12, 2019 ईद, कांग्रेस, चिदंबरम, जम्मू कश्मीर, धारा 370, पाकिस्तान, बासित, शोभा दे\nईद के नमाज\nजम्मू कश्मीर के धारा 370 से मिलल आजादी का बाद आजु सोमार का दिने सरकार आ प्रशासन के बड़का इम्तिहान रहुवे कि कइसे गुजरत बा ईद. बाकिर खुशी के बाति रहल कि सिकूलरन के बेचैन क के ईद चैन से गुजर गइल. जम्मू आ कश्मीरे ना, पूरा देश में मुसलमानन के ई बड़का पर्व अमन चैन आ हँसी-खुशी गुजर गइल.\nजम्मू आ कश्मीर में जगहे जगह स्थानीय मस्जिदन में ईद के नमाज अदा करे ला भीड़ उमड़ल बाकिर श्रीनगर में कुछ रोक का चलते बड़हन मस्जिदन में भीड़ ना जुटे दीहल गइल. राष्ट्रीय सुरक्षा सलाहकार अजीत डोभाल पूरा हालात पर खुद नजर रखले रहलन आ श्रीनगर समेत कई इलाकन के हेलीकॉप्टर से निरखत रहलें.\nकांग्रेसी जमात उठा नइखे रखले कि कवनो तरह कश्मीर में बवाल शुरु होखे. कांग्रेस के बड़का नेता आ कई दर्जन बेर जमानत पावे वाला आ एक जमाना में देश के गृहमंत्री आ वित्त मंत्री रहल पी चिदम्बरम कहलन कि धारा 370 मोदी सरकार एह चलते हटवलसि कि ई मुस्लिम बहुल राज्य रहुवे. हिन्दू मुसलमान करत चिद्दू कहलन कि अगर ई हिन्दू बहुल राज्य रहल रहीत त ई काम ना कइते रहीत मोदी सरकार. अब या त चिद्दू बुड़बकाही करत बाड़ें भा देश के जनता के बुड़बक बूझत बाड़न. अगर कश्मीर हिन्दू बहुल रहीत त ई सगरी समस्या के ना त शुरुआत भइल रहीत ना नेहरु ओकरा के कवनो खासियत दिहले रहितन.\nआजु के ईद चैन से गुजरल देखि के कांग्रेसियन के करेजा में लहर उठत होखी. पाकिस्तानी पईसा ले के लेख लिखेवाला मीडियो केआजु नींद ना आई. देश में पाकिस्तान के हाई कमिश्नर रहल बासित आजु कहियो दिहलन कि शोभा दे पाकिस्ताने का कहला पर पाकिस्तान आ आतंकवादियन के समर्थन करे वाला लेख लिखत रहली. हालांकि शोभा दे एह बाति से इन्कार करत बाड़ी. अलग बाति बा कि बहुते लोग उनुका बाति पर अब भरोसा नइखे करे वाला.\nबासित एह तरह के खुलासा कवना रणनीति से कइलन, एहू पर कई तरह के राय सामने आवत बा. जइसे कि हो सकेला कि शोभा दे से भुगतान के कवनो विवाद होखो, शोभा दे अब आगे ओह तरह के लेख लिखे से मना कइले होखसु भा अधिका भुगतान माँगत होखसु, दोसरा पत्रकारन के पाकिस्तान का तरफ से चेतावनी होखे कि लाइन से बेलाइन भइला पर ओहू लोग के खुलासा हो सकेला, भा नवका लिखनिहारन के इशारा होखे कि तुहुं लोग लिखअ लोग आ भुगतान लीहल शुरु करअ लोग.


विश्व हिंदू परिषद के अंतर्राष्ट्रीय अध्यक्ष अशोक सिंघल दिल्ली विस्फोट में मराइल लोग खातिर दुख जतावत एह सब ला केंद्र सरकार के दिशाहीनता आ लचर नीति के जिम्मेवार ठहरवले आ माँग कइले कि संसद पर हमला के दोषी अफजल गुरु के तुरते फांसी पर चढ़ा दिहल जाव.\nदिल्ली विस्फोट में मरे वालन के गिनिती 13 भइल. आजु अस्पताल में दू आदमी के मौत हो गइल. काल्हु एगारह लोग मरल रहे.\nभाजपा नेता लालकृष्ण आडवाणी आजु संसद में वोट खातिर नोट मामिला में सरकार से अपना के गिरफ्तार करे के कहलन. उनुकर कहना रहे कि अगर भाजपा के दुनु सांसद रहल लोग दोषी बा त उहो दोषी बाड़न. एह मुद्दा पर लगातार हंगामा का चलते आजु दुनु सदन के कार्यवाही अनिश्चितकाल खातिर टार दिहल गइल.\nपिछला 48 घंटा में विदर्भ के7गो किसान आत्महत्या कर लिहलन. एह साल अबले 514 किसान आपन जान दे चुकल बाड़न. ई जानकारी एगो गैर सरकारी संगठन दिहले बा.\nदिल्ली विस्फोट में घवाहिलन के परिजन नेतवन से अस्पताल ना आवे के कहत बाड़न काहे कि ओह लोग का अइला से इलाज में बाधा आवत बा.\nप्रधानमंत्री कार्यालय में राज्यमंत्री वी. नारायणसामी आजु संसद में कहलन कि भगवान वाल्मीकि जयंती के राष्ट्रीय अवकाश घोषित कइल ठीक ना रही.\nभारत आ बांग्लादेश का बीचे जमीन के अदला-बदली के असम में विरोध होत बा आ लोग एकरा के ‘विश्वासघात’ कहत बा.\nहरियाणा सरकार ने भठियरपन के मामिला सामने ले आवे वालन खातिर सुरक्षा नीति के घोषणा कइलसि.\nसर्वोच्च न्यायालय आजु केंद्र आ राज्य सरकारन के अपना अपना अधिकार क्षेत्र में आवे वाली सगरी अदालतन में सीसीटीवी कैमरा आ दोसर सुरक्षा उपकरण लगवावे के निर्देश दिहलसि.\nदिल्ली विस्फोट का मद्दे नजर ऑल इंडिया बार एसोसिएशन आ भारतीय न्यायविद् परिषद बियफे से शुरू होखे वाली पाकिस्तान सद्भावना यात्रा रद्द कर दिहलसि.\nदिल्ली उच्च न्यायालय के न्यायाधीश आ वकील लोग विस्फोट में मराइल लोग खातिर दू मिनट के मौन राख के आपन शोक संवेदना जतावल.\nभाजपा नेता लालकृष्ण आडवाणी एक बेर फेरू रथयात्रा पर निकलिहें. उनकर कहना बा कि केंद्र सरकार आपन वैधता गँवा चुकल बिया.\nकर्नाटक उच्च न्यायालय मुख्यमंत्री रहल एच.डी.कुमारस्वामी आ उनका मेहरारू एच.डी.अनीता के भठियरपन का एगो मामिला में बियफे का दिने अग्रिम जमानत दे दिहलसि.\nत्रिपुरा में सशस्त्र बल (विशेष शक्तियां) अधिनियम के अवधि अउरी छह महीना ला बढ़ा दिहल गइल.\nदिल्ली विस्फोट के जिम्मेदारी अब इंडियन मुजाहिदीन लिहलसि.\nआजु संसद के कार्यवाही अनिश्चित काल खातिर टारत लोकसभा अध्यक्ष मीरा कुमार कहली कि एह बीच सोनिया गाँधी के कमी बहुते अखरल आ उमेद जतवली कि ऊ अब जल्दिये स्वस्थ हो जइहे.\nप्रधानमंत्री मनमोहन सिंह आ उनुकर मेहरारू गुरशरण कौर आजु बियफे का दिने राष्ट्रीय नेत्रदान दिवस का मौका पर आपन आँखि दान करे के संकल्प लिहल लोग.\nअमर सिंह के जमानत याचिका पर आजु कवनो फैसला ना भइल. अब काल्हु फेर सुनवाई होई.\nकर्नाटक के मंत्री रहल जनार्दन रेड्डी के जमानत पर सुनवाई टार दिहल गइल. अब काल्हु सुनवाई होई. उनुका के अवैध खनन घोटाला में गिरफ्तार कइल गइल बा.\nदिल्ली विस्फोट का बाद आजु उच्च न्यायालय में कामकाज शुरू हो गइल बाकिर अबही ले पुलिस का हाथे कवनो सुराग नइखे मिलल.\nदिल्ली उच्च न्यायालय के बाहर भइल बम विस्फोट का सिलसिला में दू साल पहिले चोरी गइल कार के घटनास्थल पर देखल गइल रहे. अब ओकर पता लगावल जा रहल बा.\nवोट के बदला नोट के मुद्दा संसद में ना उठावे देबे का खिलाफ आजु राजग संसद भवन परिसर प्रदर्शन कइलसि. भाजपा के आरोप बा कि एह मामिला में ओह लोग के जेल भेज दिहल गइल जे मामिला के पर्दाफाश कइलसि.\nदिल्ली में काल्हु देर रात आइल भूकम्प से जान-माल के कवनो नुकसान नइखे भइल.\nलगातार हंगामा आ रुकावट डलला से अँउजिया के राज्यसभा के सभापति हामिद अंसारी बियफे का दिने राज्यसभा के कार्यवाही अनिश्चितकाल खातिर टार दिहले आ सदस्यन से एह पर आत्मचिंतन करे के कहलन.\nदिल्ली विस्फोट के जमात-ए-इस्लामी निंदा कइलसि.\nवरिष्ठ राजनीतिज्ञ एम. ओ. एच. फारुक केरल के 18वां राज्यपाल बन के बियफे का दिने संविधान का हिसाब से चले के किरिया खइले.\nअब महाकालेश्वर के दर्शन करे आवे वाला श्रद्धालुअन में से ओही लोग के मंदिर के धर्मशाला में टिके दिहल जाई जिनका लगे वास्तविक पहचान-पत्र होई.\nदिल्ली विस्फोट में एगो अउर घवाहिल आज मर गइल जवना का बाद मरे वालन के गिनिटी 12 हो गइल.\nकांग्रेस अध्यक्ष सोनिया गांधी सफल सर्जरी करवा के आजु बियफे फजीरे भारत लवटी अइली.\nदिल्ली में भइल विस्फोट का चलते महाराष्ट्र के मुम्बई समेत सगरी शहरन में अतवार का दिने होखे वाला गणेश विसर्जन उत्सव खातिर सुरक्षा के कड़ा बंदोबस्त कइल जा रहल बा.\nजानकारन के कहना बा कि प्रधानमंत्री मनमोहन सिंह के दू दिन के ढाका यात्रा में सीमा विवाद सलटा लिहल गइल आ कई गो करार पर दस्तखत भइल. तिस्ता नदी जल बंटवारा समझौते पर हस्ताक्षर ना होखला से उपजल निराशा का बदले जवन भइल बा तवना पर ध्यान दिहल जाये के चाहीं.\nचीन में नकली सामान बेचे वाली 1200 वेबसाइट के सरकार बंद करा दिहलसि. आ गलत ट्रेडमार्क वाला 38,446 उत्पाद इंटरनेट से हटवा दिहलसि.\nपाकिस्तान में एगो लड़िका सेना के सेवानिवृत अधिकारी के बेटी से छेड़खानी कइलसि त ऊ अधिकारी ओह लड़िका के बाप महतारी के गोली मार दिहलसि. दुनु जने के मौत हो गइल बा.\nगद्दाफी एह बाति के गलत आ मनोवैज्ञानिक युद्ध करार दिहले कि ऊ लीबिया छोड़ नाइजर चल गइल बाड़न.\nब्रिटेन के प्रधानमंत्री डेविड कैमरन के सरकारी आवास-10 डाउनिंग स्ट्रीट के चूहन से मुक्त करावे खातिर ले आइल गइल बिल्ला पड़ोस में रहे वाली बिलाई का इश्क में पड़ के नाकाम साबित हो रहल बा.\nअल कायदा सरगना ओसामा बिन लादेन के शरणगाह बनल एबटाबाद में हिरासत में लिहल गइल दू गो फ्रांसीसी आ चार गो पाकिस्तानी पत्रकारन के रिहा कर दिहल गइल बा.\nअमेरिका के कैलीफोर्निया में बुध का दिने एगो स्कूल में बम रखल होखला का अफवाह का बाद ओकरा के तुरते खाली करा लिहल गइल. ओह समय 3,000 से अधिका छात्र मौजूद रहले.\nईरान के सबले बड़की रिफाइनरी में बुध का दिने आग लाग गइल जवना में चार लोग घवाहिल हो गइल बा.\nयोग गुरु बाबा रामदेव का नाम से एकहू कंपनी नइखे जबकि उनुका नजदीकी सहयोगी आचार्य बालकृष्ण का नाम से 34 गो कम्पनी पंजीकृत बाड़ी सँ आ एह कम्पनियन के कुल करोबार 265 करोड़ रुपिया से अधिका के बा.\nरिलायंस इंडस्ट्रीज गैस समझौता के सीमा नइखे लँघले. कहले मुकेश अंबानी.\nएयर इंडिया मामिला पर संसद के सँउपल अपना रिपोर्ट में नियंत्रक एवं महालेखा परीक्षक कहले बाड़न कि नया जहाज खरीदला आ बदइंतजाम का चलते एयर इण्डिया खराब हालत में चल गइल.\nरिलायंस कम्युनिकेशंस के एचडीएफसी से 1400 करोड़ रुपिया के काम के काम के ठेका मिलल बा.\nभारत दक्षिण एशिया के देशन से कहलसि कि एह इलाका के एका आ व्यापार आ निवेश बढ़ावे खातिर सीमा शुल्क अउर दोसर बाधा हटावल जाव.\n2जी स्पेक्ट्रम मामला में सुब्रह्मण्यम स्वामी सर्वोच्च न्यायालय से कहले कि एह मामिला में चिदम्बरम के भूमिका के जांच करावल जाव.\nनागरिक उड्डयन मंत्री प्रफुल्ल पटेल के कहना बा कि एयर इण्डिया खातिर हवाई जहाज खरीदल जरूरी रहल.\nसीएजी का रिपोर्ट में कहल गइल बा कि मुकेश अम्बानी के नेतृत्व वाला रिलायंस इंडस्ट्रीज कृष्णा-गोदावरी बेसिन से निकालल गैस के बंटवारे खातिर सरकार का साथे भइल समझौता के लँघले बा आ सरकार के ओकर हिस्सा नइखे दिहले.\nभारत के नियंत्रक-महालेखा परीक्षक (सीएजी) के दु गो रिपोर्ट आजु बियफे का दिने संसद में पेश कइल गइल, जवना में कृष्णा-गोदावरी बेसिन से गैस निकाले के लेके रिलायंस इंडस्ट्रीज का साथ भइल समझौता आ दोसरका में एयर इंडिया के संचालन में खामी देखावल गइल बा.\nदेश के शेयर बाजार में आजु बियफे के दिन तेजी दर्ज भइल आ सेंसेक्स 100.54 अंको चढ़ के बंद भइल.\nसीएजी आलोचना कइलसि त रिलायन्स के शेयरन में गिरावट आ गइल.\nप्रख्यात गायिका आशा भोसले आजु आपन 78वां जन्मदिवस बहुते साधारण तरीका से अपना परिवार वालन का साथे मनवली.\nभारतीय फैशन उद्योग के अग्रणी डिजाइनर ऋतु कुमार कहली कि फैशन के दुनिया बाहर से बहुते खूबसूरत लउकेले बाकिर असलियत में ई बड़ा कठिन करियर होला.\nआस्ट्रेलियाई फिल्मकार बैज लुहरमैन के कहना बा कि अपना फिल्म ‘द ग्रेट गैट्सबाय’ में बॉलीवुड महानायक अमिताभ बच्चन के लेके ऊ बहुते रोमांचित आ सम्मानित महसूस करत बाड़े.\nफिल्मकार रोहित शेट्टी के एक्शन भरल फिल्म ‘सिंघम’ अपना प्रदर्शन के छह हफ्ता में कुल 100 करोड़ रुपिया के व्यवसाय कर लिहलसि आ ई आँकड़ा खाली भारत में भइल कमाई के बा. अभिनेता अजय देवगन एह फिल्म में मुख्य भूमिका में बाड़न.\nदिल्ली में भइल विस्फोट का चलते प्रशासन के सलाह मानत शनिचर के होखे वाला द हीरो साइकिल्स इंडिया साइक्लोथान कार्यक्रम टार दिहल गइल बा.\nजिम्बाब्वे का साथे पहिला एकदिना मैच में पाकिस्तान5रन से जीत गइल जब 248 रन के निशाना के पीछा करत जिम्बाब्वे के टीम 50 ओवर में 242 रन बना पवलसि.\nएशियाई चैम्पियंस ट्रॉफी में भारत के महिला टीम चीन से 0-4 से हार गइल.\nएशियाई चैम्पियंस ट्रॉफी में हॉकी फाइनल खातिर आखिरी लीग मुकाबिला में भारत आ पाकिस्तान का बीचे शुक का दिने मैच होई.\nस्टेट बैंक ऑफ हैदराबाद बैंगलुरू में भइल मैच में एअर इंडिया के एक विकेट से हराके राज सिंह डूंगरपुर ट्रॉफी क्रिकेट प्रतियोगिता के खिताब जीत लिहलसि.\nभारत इंगलैण्ड का बीच तिसरका एकदिना शुक का दिने ओवल में खेलल जाई. अबकी का दौरा पर धोनी के टीम एगो जीत खातिर तरस के रह गइल बिया.\nपूर्व कप्तान यूनिस खान (78)आ मौजूदा कप्तान मिस्बाह उल हक (54) के उम्दा पारी का मदद से पाकिस्तान क्रिकेट टीम क्वींस स्पोर्ट्स क्लब मैदान पर आजु होत पहिलका एकदिना में जिम्बाब्वे खातिर 248 रन के निशाना दिहले बा.\nअमेरिकी ओपन में बुध के दिन के सगरी मैच रद्द कर दिहल गइल काहे कि बरखा का बाद कोर्ट अतना खतरनाक रहल कि खिलाड़ी खेले से इन्कार कर दिहले.\nशानदार गेंदबाजी का बूते आस्ट्रेलियाई क्रिकेट टीम पालेकेले अंतर्राष्ट्रीय स्टेडियम में आजु बियफे के होत दुसरका टेस्ट मैच के पहिला दिने मेजबान श्रीलंका के पहिला पारी 174 रन पर समेट दिहलसि.\nभारत के गौरव गिल एह हफ्ता होत विश्व रैली रैंकिंग में एशियाई रैली चालकन में पहिला जगहा हासिल कर लिहले.


‘‘औलाद’’5अगस्त से बिहार का सिनेमाघरन में – Anjoria\nभोजपुरी फिलिमन के जुबिली स्टार दिनेशलाल ‘निरहुआ’ के होम प्रोडक्शन फिल्म ‘औलाद’ यु.पी. आ और मुंबई में धमाल मचवला का बाद5अगस्त से बिहारो में रिलीज होखे जा रहल बा. एह संपूर्ण पारिवारिक मनोरंजक फिल्म में हर वर्ग के दर्शकन लायक मनोरंजन के फुल डोजो बा. फिल्म के निर्देशन भोजपुरी के चर्चित निर्देश असलम शेख कइले बाड़न. औलाद के कलाकारन में दिनेश लाल यादव ‘निरहुआ’, प्रवेश लाल यादव, पाखी हेगड़े, शुभी शर्मा, मनोज टाईगर, अवधेश मिश्रा, संजय पाण्डेय, अयाज खान, अनिल यादव, रत्नेश, माया यादव, आ किरण यादव के खास भूमिका बा. फिल्म के गाना विनय बिहारी, प्यारे लाल यादव आ श्याम देहाती के लिखल हवे आ कर्णप्रिय संगीत राजेश-रजनीश के दिहल. फिल्म में एक्शन, इमोशन, आ रोमांस के बेजोड़ संगम देखे के मिली.\nबकौल निरहुआ हमनी का भोजपुरिया दर्शकन खातिर एगो अनमोल फिल्म बनवले बानी जवना के देख के पूरा परिवार खुश हो जाई.


नालंदा विश्वविद्यालय – टटका खबर\nटटका भारत गोरक्षनाथ मंदिर के बड़का महंत अवेद्यनाथ जी गोलोकवासी हो गइनी. शुक का साँझ 97 साल का उमिर में गुड़गांव के मेदांता अस्पताल में उहाँ के मौत हो गइल. महंत अवेद्यनाथ योगी आदित्यनाथ के राजनीतिको गुरू रहनी. गोरखपुर से चार बेर सांसद रहल महंत अवेद्यनाथ के जनम 28 मई 1921 का दिने भइल रहे.\nनालंदा अंतर्राष्ट्रीय विश्वविद्यालय में साल २०१४ से पढ़ाई\nनालंदा अंतर्राष्ट्रीय विश्वविद्यालय के नियंत्रक परिषद के बइठकी आजु अमर्त्य सेन का मौजूदगी में भइल. एह बइठकी में मुख्यमंत्री नीतीश कुमार सुझाव दिहलन कि एहिजा अर्थशास्त्र आ बेसिक सांइसो के पढ़ाई होखे के चाहीं. दुनिया के कई देश से मिलत आर्थिक सहायता से बने जात एह विश्वविद्यालय खातिर बिहार सरकार पहिलही जमीन दे दिहले बिया.


टटका खबर : 22 जुलाई 2015 (अबेर) – टटका खबर\nखबर खातिर बहुते वेबसाइट बाड़ी सँ बाकिर भोजपुरी पढ़े के आदत डाले खातिर टटका खबर से बढ़िया कवनो दोसर बेबसाइट ना भेंटाई. एकरा के भोजपुरी पढ़े के अभ्यास का तरह देखीं. रोज आईं आ अपना भोजपुरी के धार तेज करीं. न्यूज हंट एप के धन्यवाद दीं जे भोजपुरी के अतना बड़हन मंच दिहलसि. हिन्दुस्तान के दोसर कवनो न्यूज एप के अतना बड़हन पहुँच नइखे जतना न्यूज हंट के बा. अगर अबहीं ले न्यूजहंट एप अपना स्मार्ट फोन पर डाउनलोड नइखीं कइले त आजुए करीं.\nबिहार के मुख्यमंत्री रहल जीतन राम माँझी आजु दरभगा में पत्रकारन से बतियावत कहलन कि नीतीश आ लालू के गोल के गठबन्हन असहज आ अव्यावहारिक बा. कहलन कि नीतीश से बड़का साँप नइखीं देखले.\nबेउर जेल में बंद आतंकी भटकल कुछ दिन पहिले अपना मेहरारू से बतियावत कहले रहुवे कि ऊ जल्दिए जेल से भाग निकली काहे कि ओकर मदद इस्लामी स्टेट करे वाला बा. एकरा बादे से बिहार के सगरी जेलन के चौकन्ना करा दीहल गइल बा. भटकल पर पटना गाँधी मैदान में मोदी के सभा में बम फोड़वावे आ बोधगया विस्फोट समेत अनेके वारदात के दोस लागल बा.\nराज्य सरकार पंचायती राज के चुनाइल जन प्रतिनिधियन के असमय आ कवनो आपराधिक घटना भा हादसा में मौत भइला पर उनुका परिवार के पाँच लाख रुपिया मुआवजा दी. ग्राम कचहरी के सेवो आगे जारी राखे के बात कहत सरकार ओहू लोग के मानदेय छह हजार रुपिया कर दिहले बिया.\nहिन्दू आ मुस्लिम समुदाय में से चुनल 144 गो तीर्थयात्रियन के काल्हु राजस्थान के पुष्कर आ अजमेर षरीफ के यात्रा पर रवाना करावल जाई. एह खातिर काल्हु दुपहरिया में लखनऊ चारबाग टीसन से एगो स्पेशल रेलगाड़ी रवाना होखे वाली बा.\nइटारसी रेलवे स्टेशन के स्वचालित सिग्नल सिस्टम में आग लगला से आइल खराबी आखिरकार 35 दिन बाद सुधार लीहल गइल बा आ अब एह रुट पर रेलगाड़ियन के आवाजाही सामान्य हो गइल बा. तबहियों पूर्वोत्तर रेल के आठ गो रेलगाड़ अबहियों रैक का कमी का चलते कुछ दिन अउर बंद रहीहें सँ.\nबियफे का दिने समाजवादी पार्टी सुषमा स्वराज का पक्ष में खुल के आ गइल. मुलायम सिंह सवाल उठवलन कि आखिर एगो औरत पर काहे सवाल उठावल जात बा. सपा के एगो नेता कहलन कि सपा कबो सुषमा के इस्तीफा नइखे मँगले.\nभाजपा के कहना बा कि करोड़ो रुपिया के शराब घोटाला में नाम जगजाहिर हो गइला का बाद एहमे शामिल उत्‍तराखंड के मुख्‍यमंत्री हरीश रावत के इस्तीफा दे देबे के चाहीं. हालांकि एह खुलासा का बाद मुख्‍यमंत्री के निजी सचिव मोहम्‍मद शाहिद के निलम्बित कर दीहल गइल बा.\nनरसिंह राव के सरकार में केन्‍द्रीय मंत्री रहल पी. के. थुंगन के अदालत से दोषी ठहरावल गइला का बाद भाजपा कांग्रेस पर अउरी हमलावर हो गइल बिया.\nदिल्‍ली महिला आयोग के अध्‍यक्ष पद आआपा से जुड़ल स्वाति मालीवाल के दिल्ली महिला आयोग के चेयरमैन बनवला के दिल्ली के उपराज्यपाल नजीब जंग गैर कानूनी बता दिहले बाड़न.\nसुप्रीम कोर्ट से खिलाफ में फैसला आ गइला का बाद हरियाणा के जाट संगठन अब संवैधानिक पीठ में सुनवाई खातिर दुबारा याचिका दायर करीहें.\nविपक्ष के हमला के धार भोथर करे में लागल भाजपा के आजु सफलता मिलल जब ऊ कांग्रेस के बाकी विपक्ष से अलग करे में कुछ हद ले सफल गहो गइल. एगो बेनाम नेता के खुलासा करे के बात सुनते सोनिया आ राहुल के रैली रद्द क दिहलसि कांग्रेस. ई नेता कोयला घोटला के आरोपी संतोष बागरोडिया के राजनयिक पासपोर्ट दिआवे खातिर सुषमा पर दबाव बनवले रहले. बाकिर सुषमा राजी ना भइली.\nदंगा पीडितन का नाम पर देश के बदनाम क के विदेश से करोड़ों के चंदा बटोर के वाइन आ कंडोम खरीदे आ मजा उड़ावे में लगावे वाली तीस्त सीतलवाड के अबहीं गिरफ्तार करे से सुप्रीम कोर्ट मना क दिहले बा.


Bhojpuri movie London connection read in bhojpuri Manoj Bhawook Bhojpuri Special: भोजपुरी फिल्मन में छा गइल लंदन, पढ़ीं का बा कनेक्शन Bhojpuri Special: भोजपुरी फिल्मन के फेवरेट लोकेशन हो गइल बा लंदन, पढ़ीं का बा कनेक्शन! – News18 हिंदी\nBhojpuri Special: भोजपुरी फिल्मन के फेवरेट लोकेशन हो गइल बा लंदन, पढ़ीं का बा कनेक्शन!\nहिंदी फिलिम (Bollywood) नियन भोजपुरी (Bhojpuri Cinema) में भी आजकल लंदन (London) में रहेवाली भारतीय लइकी भा लंदन में रहेवाला भारतीय लइका के बीच के रोमांस (Romance in London) फ़िल्मी कहानी के रूप में खूब देखावल जा रहल बा.\nभारत विश्व के नंबर वन फिल्म निर्माता देश ह. इहाँ लगभग 20 गो भाषा में 1500 से 1800 फिल्म के निर्माण हर साल होला. भारतीय फिल्म उद्योग एह साल 28 हजार करोड़ रुपया के हो गइल बा. ई आंकड़ा बतावे के हमार इहे मकसद बा कि भारतीय फिल्म उद्योग काफी वृहद आ समृद्ध बा. एही फिल्म जगत में एगो भोजपुरी फिल्म उद्योग भी बा. भोजपुरी फिल्मन के दर्शक वर्ग, दोसरा कई गो प्रादेशिक फिल्म उद्योग से काफी बड़ बा बाकिर एकर गुणवत्ता, बजट आ कलेक्शन ओकनी के तुलना में काफी कम बा.\nभोजपुरी फिल्मन के जबसे आधुनिक दौर शुरू भइल बा, तबसे फिल्म निर्माण में बहुत अंतर आइल बा. फिल्म के तकनीक में अंतर आइल, कलाकार आ चरित्र निर्माण में अंतर आइल. कथा, कहानी के परिवेश में अंतर आइल. जइसे-जइसे समाज में अंतर आइल, सिनेमा के भी रूप बदलल. पहिले के भोजपुरी फिल्म के अधिकतर सेटअप गाँव-खेड़ा में होखे, अगर शहर के दृश्य होखे भी त नायक-नायिका भा कवनो कहानी के कवनो चरित्र उहाँ से गाँव में आवे.\nजइसे-जइसे भोजपुरिया लोग रोजी-रोजगार, शिक्षा आ बेहतर जीवन के खोज में शहर के ओर पलायन कइले बा, ओसहीं भोजपुरी फिल्मन के किरदार भी गाँव के पगडंडी से शहर के तंग गलियन में शिफ्ट हो गइल बाड़ें. कुछ निर्देशक आ निर्माता लोग एक कदम आउर आगे बढ़के सात-समंदर पार ले पहुँच गइल बा.\nका जाने काहें, लंदन से भारतीय लोग के बड़ा प्रेम बा. पहिले अंग्रेज रहलन सन त लंदन मजबूरी रहे, अब ऊ चल गइलन सन त मजा हो गइल बा. हिन्दी फिल्मन में एक बेरा जब भी एनआरआई हीरो भा हिरोइन आवे त ऊ अधिकांशतः लंदने से आवे. दिलवाले दुल्हनिया ले जाएंगे सबसे बड़ उदाहरण बा, जेमें हीरो आ हिरोइन लंदन के रहत बा बाकि एक-दूजा के होखता आके एह भारत के धरती पर. ओइसहीं भोजपुरी में भी आजकल लंदन में रहेवाली भारतीय लइकी भा लंदन में रहेवाला भारतीय लइका के बीच के रोमांस फ़िल्मी कहानी के रूप में खूब देखावल जा रहल बा.\nजइसे औरी फिल्म इंडस्ट्री में कवनो फार्मूला हिट हो जाला, त भेंड चाल शुरू हो जाला, ओइसहीं भोजपुरी में भी. हीरो भा हिरोइन के लंदन कनेक्शन वाला कई गो फिलिम एह दरम्यान बनल बाड़ी सन. एह श्रेणी में सबसे पहिला फिल्म बा, 2006 में आइल मनोज तिवारी आ उर्वशी चौधरी के फिल्म बलमा 420. एह फिल्म में अपना समय के मशहूर कॉमेडियन आ पिछला साले दुनिया छोड़ के जाये वाला जगदीप के भी अहम भूमिका रहे. उनका के लोग सूरमा भोपाली के नाम से ज्यादा जानेला. एकर निर्माता तन्मय सेनगुप्ता रहलें आ निर्देशक रहलें 2020 में दुनिया के अलविदा कहे वाला भोजपुरी के क्लासिक निर्देशक असलम शेख. फिल्म के कहानी रहे एगो विदेश चल गइल बेटा-पतोहू आ माई के, जवन विदेश जाके घर परिवार के भुला जातारsसन. फेर माई आ छोटका बेटा मनोज अउरी जगदीप के कैरेक्टर कइसे पूरा परिवार के मिलावता, इहे कहानी बा.\nअसलम शेख के निर्देशन में एगो अउर फिलिम पिछला साले लंदन में शूट होत रहे. तब तक कोरोना आ गइल आ शूटिंग रोक के सभे के स्वदेश लौटे के पड़ल. फिलिम निरहुआ के हिट फिल्म दूल्हे राजा फ्रेंचाइजी के दूसरा फिल्म रहल ह. लॉकडाउन के दरम्यान ही एह फिल्म के निर्देशक असलम शेख के देहांत हो गइल जवना के कारण फिल्म के बाकी शूटिंग उनके बेटा आ निर्देशक इम्तियाज़ शेख बंटी कइले हं. फिल्म में निरहुआ के साथ आम्रपाली दुबे आ मधु शर्मा के मुख्य भूमिका बा. ई फिल्म लंदन में पलाइल-पोसाइल दूगो बहिन के कहानी बा जवन स्वभाव में एक दूसरा के विपरीत ध्रुव बाड़ी सन, एगो संस्कारी बिया त एगो जरूरत से ज्यादा मॉडर्न. ई फिल्म जल्दी दर्शकन खातिर प्रदर्शित होई.\nनिरहुआ के ही एगो औरी फिल्म लंदन के पृष्ठभूमि में बनल आ शूट भइल, निरहुआ चलल लंदन. ई फिल्म निरहुआ के सुपरहिट फ्रेंचाईजी के फिल्म रहल. जवन पिछला साले रिलीज भइल आ औसत व्यवसाय कइलस. फिल्म में आम्रपाली के बाबूजी एगो गैंगस्टर से अपना बेटी के बचावे खातिर दोसर गैंगस्टर से बियाह तय कर देत बाड़ें. लेकिन ऊ भारत के निरहुआ से प्यार करत बाड़ी. बाकी कहानी अपना प्यार के पावे खातिर नायक के संघर्ष के बतावत बा. चंद्र पंत के निर्देशन में ई फिल्म बनल रहे.\nएह नया साल में खेसारी लाल यादव के भी एगो फिल्म रिलीज भइल ह जवन लंदन में शूट भइल रहे. दुल्हिन वही जो पिया मन भाए फिल्म के नाम ह आ एह बेरा फिल्म के प्रदर्शन हो रहल बा. ई यशी फिल्म्स के बैनर तले बनल बा अउरी रजनीश मिश्रा के लेखन निर्देशन बा. फिल्म में काजल राघवानी आ मधु शर्मा के मुख्य किरदार बा. कहानी में खेसारी बंबई में लिट्टी बेचे वाला बनल बाड़ें जिनका ओहिजा के भरतवंशी लड़की से प्यार हो जाता. ओकरा से ऊ बियाह करे खातिर माई बाप के सहमति लेबे भारत आवे तारें आ परस्थितिवश उनकर बियाह गाँव के लड़की से हो जाता. फेर जोड़ा लंदन आवsता आ शुरू होता लव त्रिकोण के कथा.\nरजनीश मिश्रा के निर्देशन में एगो औरी अनाम फिल्म के शूटिंग लंदन में पूरा भइल ह. इहो फिल्म में खेसारीलाल यादव आ मधु शर्मा के मुख्य किरदार बा. फिल्म के नाम आ कहानी के बारे में अभी कुछ हिंट ता ना मिलल ह बाकिर फिल्म लंदन पृष्ठभूमि पर बनल सब फिल्मन में सबसे हटके साबित होई.\nमधु शर्मा लंदन में एगो औरी फिल्म शूट कइली ह जे में उनकर हीरो पवन सिंह बाड़ें. फिल्म यशी फिल्म्स के बैनर से बनल बा आ निर्देशक पराग पाटील बाड़ें. ई फिल्म के नाम अभी निर्धारित नइखे भइल. पिछले महिना एकर शूटिंग पूरा भइल बा.\nभोजपुरी प्रोड्यूसर के लेके का कहली अभिनेत्री मधु शर्मा\nमधु शर्मा से भोजपुरी फिल्मन के लगातार शूटिंग लंदन भइला के बारे में जब पुछनीं त ऊ कहली कि लंदन एतना सुंदर जगह बा कि उहाँ के जगह के फिल्मन में खूब एक्सप्लोर कइल जा सकेला. हमार4गो फिल्म लंदन में शूट हो चुकल, जे में से तीन गो प्री प्रोडक्शन में बा. लंदन के एयर क्वालिटी अच्छा बा एहीसे सीन भी सुंदर लागेला. ऊ आगे कहेली कि भोजपुरी के प्रोड्यूसर लोग के दाद देबे के पड़ी कि एतना कम बजट के फिल्म भइला के बाद भी लंदन जइसन जगह पर शूटिंग करे के हिम्मत देखावत बा लोग. अगर भोजपुरिया दर्शक के प्यार मिली त अउर भी जगह फिल्मन के शूटिंग जोर शोर से होई आ ऑडियंस के नया-नया लोकेशन देखे के मिली.\nपवन सिंह भी लंदन में एक साथे दूगो फिल्म के शूटिंग कइले हं. उनके दुसरका फिल्म कन्नड आ तमिल सिनेमा के खूबसूरत हिरोइन हर्षिका पूनाचा के साथे शूट भइल ह. फिल्म के नाम अभी फाइनल नइखे भइल. एह फिल्म के निर्देशक प्रेमांशु सिंह बाड़ें आ निर्माता अभय सिन्हा. लंदन में शूट होखे वाला सबसे ज्यादा फिल्म अभय सिन्हा के प्रोडक्शन में बनल बा.\nभोजपुरी के ग्लोबल पहचान बनावे में लागल बाड़े निर्देशक रजनीश मिश्रा\nन्यूज़ 18 खातिर हमरा (मनोज भावुक) से बातचीत में रजनीश मिश्र बतवलें कि जब भोजपुरिया पूरा दुनिया में रहतारे त विदेश भा लन्दन में शूटिंग काहें ना. आखिर भोजपुरिआ के ग्लोबल चेहरा के सिनेमा में उतारल भी तs हमनिये के जिमेवारी बा. दोसर बात लन्दन में प्रशासन बहुत मदद करेला आ शूटिंग शांति पूर्ण ढंग से खूबसूरत लोकेशन पर हो जाला.\nआगे अउर भी फिल्म लंदन भा दोसरा कवनो देश में शूट होखे वाला बाड़ी सन. बस लोकेशन के साथे-साथे कहानी आ निर्माण में भी सुखद बदलाव होखे त भोजपुरी के भाग जरूर बदली. (लेखक मनोज भावुक भोजपुरी सिनेमा के वरिष्ठ स्तंभकार हैं. )\nTags: Bhojpuri Cinema, Bhojpuri News, UP, उत्तर प्रदेश, झारखंड, पटना, बिहार, भोजपुरी न्यूज, रांची, लखनऊ, वाराणसी\nFIRST PUBLISHED : January 21, 2021, 12:51 IST


गोत आ गोतिया के चरचा (बतकुच्चन – 186) – Anjoria\nबात धरमपत्नी से बढ़ के गोत्र आ कुल खानदान पर आ गइल बा. एगो गोत के लोग दोसरा गोत के उपद्रवियन के गोतिया का बता दिहल कि सामने वाला बात के ले उड़ल आ ओकरा के अपना जाति के अपमान बतावे लागल. थोड़ देर ला हमहू चकरा गइनी कि गोत्र भा गोत जाति कइसे हो गइल. जाति आ गोत में एगो बहुते बड़ फरक होला आ ओकरा के जानल-बूझल जरूरी बा.\nहमनी का समाज में शादी-बियाह जाति का भीतर होला बाकिर गोत में शादी-बियाह वर्जित होला. एक गोत में शादी सामाजिके रूप से गलत ना होखे वैज्ञानिक आ चिकित्सकीय कारणो से एकरा के वर्जित मानल जाला. हालांकि दुनिया में बहुते अइसनो समाज बाड़ी सँ जहाँ एके गोत में शादी गलत ना मानल जाव. बाकिर ओकर परिणाम अनेके तरह के बेमारियन का रूप में सामने आवेला आ अब ओहू समाजन में एकरा से बचे के राय दिहल जाए लागल बा. त गोत आ जाति में सबले बड़का अन्तर त इहे सामने आ गइल आ ई कवनो छोड मोट अन्तर नइखे.\nबाकिर अतने पर बात खतम नइखे होखे वाला. हमनी का भोजपुरिया समाज में एक गोत्र वाला लोग अपना के गोतिया मानेला आ एके परिवार के भाईयन के मेहरारू एक दोसरा के गोतिनी कहेली. यह इश्क नहीं आसां बस इतना समझ लीजे कि एक आग का दरिया है ओर डूब के जाना है. गोत आ गोतिया में गोता लगाएब त तय मानी कि गोता जाएब. अब एह गोतइला के चलते लोग रउरा के गोताइल- बोथाइल बता देव त कवनो अचरज ना. सीजन फगुआ के आइए गइल बा आ एह मौका पर लोग एक दोसरा के गोते में तनिको गुरेज ना करसु. बाद मे भले सामने वाला गोत्रोचार करे लागे. आ कुछ अइसनो लोग होला जे गोता लगावे में माहिर होला आ ओह लोग के पानी के भीतर डूबल चीज के खोज निकाले खातिर बोलावल जाला. एह लोग के गोताखोर कहल जाला. गोता लगा के आपन जीवनयापन करे वाला, खर-खोराकी चलावे वाला आदमी गोताखोर हो जाला, जइसे हराम के कमाई खाए वाला के हरामखोर कहल जाला. अब बतकुच्चन करे खातिर कह सकीलें कि हरामखोरी त होला बाकिर ईमानखोरी ना होखे. काहें कि शायद ईमान से खोराकी ना चल पावे आजु का जमाना में. भा इमान से खोराकी चलावल सामान्य होला आ एकरा ला कवनो विशेषण बनावल जरूरी ना लागल हमनी के पुरनियन के.\nबाकिर गोत भा गोत्र आखिर बनल कइसे ? बात एह बतकुच्चन खातिर मिलल जगहा में एक बेर में ना कहल-बतावल जा सके. एह बात के पुरावे में अनेको कड़ी लाग सकेला. बाकिर ओतना गहिरा में गोता लगावे के जरूरत ना पड़े के चाहींं हमनी के. गोत भा गोत्र से वंश भले बनल होखो बाकिर हर गोत्र वंश ना होखे. हिन्दू जाति व्यवस्था में ब्राह्मण, क्षत्रिय, वैश्य आ शुद्र चार गो वर्ण मानल गइल बा. एहमें से ब्राह्मण लोग के वंश त सही में गोत्र होला बाकिर बाकी वर्णन के गोत्र वंश ना हो के विश्वविद्यालय माने के चाहीं. गोत्र हर वर्ण में होखेला. सभकर गोत होला, सभकर गोतिया भा गोतिनी होले. ऱउरा सभे एक हफ्ता एह गोत में गोता लगावत रहीं, हम त अगिला बेर गोता लगावे आएब. तबले गोता मार जात बानी!\nPrevious Post: धरमपत्नी त होला बाकिर धरमपति काहे ना होखे (बतकुच्चन – 185)\nNext Post: अगवढ़ आ अगवाह (बतकुच्चन – 187)


अब छपरा में घूमी अमेरिका के गोइना – Anjoria\nSep 9, 2013 भोजपुरी, लस्टम पस्टम\nहमरा बिहार के मुख्यमंत्री जी जबसे भाजपा के संगत छोड़ले तबसे रोज कवनो ना कवनो बवाल में फंसल जातारें. अबहीं मोदी के ममिला सुलझल ना रहे कि तड़ दे मिड डे मील के कांड हो गइल. बेचारू के ना में दम आ गइल बा. ई सूचना दे के रामचेला बड़ा धीरे से बाबा लस्टमानंद के बतवले कि, जान जा बाबा कि नीतीश भाई अब ओबामा काका के चिट्ठी लिखऽतारें कि भाजपा के साजिश के भंडाफोड़ करे के काम में उनकर मदद करस.\nबाबा अचरज में पड़ गइले कि एहमें ओबामा का करीहें?\nरामचेला कहले, काहे कि बिहार के अफसरान लोग त जान जा कि भाजपा से मेल मिलाल कइले बा लोग आ जे नइखे मिलल ओकरा मन में तनी भाजपा के ले के माया बा. अब ऊ त ओकरा षडयंत्र करे से रोकी ना. आ नीतीश भइवा जइसे दिल्ली दरबार में गइल ना कि ओहिजा सोनिया भउजी आ उनकर चेला चमचा लोग लागी फइलावे कि अब ऊ दिल्ली के दरी पर आ के बइठ गइले आ चुनाव में ओकरा के कांग्रेस भंजा ली. ई देस में अपना रोआं पर भरोसा ना करे के चाहीं. के कहाँ धोखा दे दी के जानऽता? एहीसे ऊ ओबामा काका के चिट्ठी लिखे जातारें कि चट दे ऊ कुछ सीनियर सीआईए अफसरान के एहिजा भेजस जे छपरा में जा के मिड डे मील ममिला में खोज क के सबूत उनका के ले आ देउ. ओकरा बाद नू भाजपा के मरिचा दरल जाई.\nबाबा पूछले कि, रामचेला ई बात के बतावल हऽ?\nरामचेला कहले, अरे उहे अली अनवर मियाँ बतवलें.\nपहिले त नीतीश भाई ई चिट्ठी मनगुपे लिखे के चाहत रहले लेकिन ना जाने कइसे लीक हो गइल. अब कातना लोग जान गइल बा एहीसे खुल्लम खुल्ला लिखऽतारें. कुछ लोग त कहऽता कि चिट्ठी चलियो गइल बिया लेकिन कुछ लोग कहऽता कि ई अफवाह ह. कुछ लोग कहऽता कि नीतीश भाई दोहमत में बाड़े कि लिखीं कि ना लिखीं. काहे कि पार्टी अध्यक्ष शरद यादव कहले बाड़े कि चिट्ठिया लिखे से पहिले सोच लेस. शरद यादव कहलन कि एहसे गलत सन्देश जाई. लेकिन पार्टी के अउर नेता के कहल ह कि जे ओबामा काका पोजिटिव रुख देखइहें त पार्टी के फायदा होई एहीसे चिट्ठी लिखला में हरजा नइखे. एहसे दुनिया में मैसेज जाई कि ओबामा नीतीश सरकार के काम काज से खुश बाड़ें आ एहसे थोड़ बहुत पूंजी निवेशो हो जाई.\nबाबा कहलें, लेकिन हम त सुननीं हँ कि अपना इहां के अधिकतर भाजपाई मजाक उड़ावऽतारें कि ज्यादातर अमरीकी एनआरआई गुजराती लोग बा एहीसे ई आवाज केहू ना सुनी. आ एतने ना बीजेपी त इहो कहऽता कि चाहे जे करस उ लोग वोटवा त मोदीए के दी. अइसन ना होखो कि सीआईए नीतीश सरकार के गिरावे के काम में लाग जाउ. काहे कि सीआईए एहीमें माहिर ह.


If BJP does not give big responsibility to Sushil Modi then it will difficult in 2025 bihar Bhojpuri: अगर सुशील मोदी पs भाजपा अंटकी, तs बिहार के मिशन 2025 में भटकी!– News18 Hindi\nजवन सुशील मोदी के मेहनत अउर हिम्मत से भाजपा के बिहार में दिन फिरल, उनके के तिरशंकु लेखा लटका देलस पाटी. उनका जइसन जुझारू नेता के मंतरी बनावे में का दिक्कत रहे ?\nLast Updated : July 09, 2021, 17:55 IST\nशायर उमेश उल्फत आज फूल मूड में रहन. केन्द्रीय कैबिनेट में बिहार के अनदेखी पs पितपिताइल रहन. अखबार चौकी पs पटक के कहले, भला बताव ! जवन सुशील मोदी के मेहनत अउर हिम्मत से भाजपा के बिहार में दिन फिरल, उनके के तिरशंकु लेखा लटका देलस पाटी. उनका जइसन जुझारू नेता के मंतरी बनावे में का दिक्कत रहे ? मेहनत कइले राम, मेवा खइले श्याम ! उमेश उल्फत के बात सुन के लेखक बिपुल बैरागी के कहले, यूपी चुनाव के धेयान में राख के केन्द्रीय कैबिनेट के बिस्तार कइल गइल बा. एह समीकरण में सुशील मोदी एडजस्ट ना भइले.\nउमेश उल्फत तनी रंज हो के कहले, का सुशील मोदी एडस्ट करे वला नेता हवें ? उनका के तs बिहार के जार्ज फरनानडिस कहल जाला. जब बिहार के वित्त मंतरी रहन तs सदन में पूरा तइयारी के साथे जात रहन. कागज पत्तर से ओतना मजबूत नेता बिहार में के बा ? ओतना पढे- लिखे वला नेता के बा ? ऊ तs परफौरम करे वला नेता हवें. एकर जबाब में बिपुल बैरागी कहले, अइसन थोड़े बा कि भाजपा के नाफा-नोकसान मालूम नइखे ? हो सकेला कि सुशील मोदी खातिर कवनो बड़ जिम्मेदारी सोचल गइल होखे.\nना मिलल काम के इनाम\nबिपुल बैरागी के बात से उमेश उल्फत के मान शांत ना भइल. ऊ कहले, इयाद करs अपरील 2017 के समय. सुशील मोदी एक पs एक 44 प्रेस कौनफरेंस कs के नीतीश सरकार के हिला देले रहन. उनकर धुआंधार प्रेस कौनफरेंस से सरकार में शामिल राजद के सिंघासन डोले लगल रहे. ओह घरी राजद के सरकार रहे. लालू परिवार पs बेनामी सम्पत्ति के आरोप लगावल केतना हिम्मत के काम रहे ? जमीन-फलैट के कागज जुटावल केतना मोसकिल रहे ! लेकिन एतना पुखता सबूत के साथे आरोप लागल कि बिहार के राजनीते बदल गइल. ओह घरी तs भाजप के कवनो नेता अतना साहस ना देखवले ? ओह घरी तs कवनो भाजपा नेता लालू परिवार के खिलाफ एतना कागज-पत्तर ना जुटवले ? ई सुशीले मोदी के कमाल रहे कि भाजपा के किस्मत पलट गइल. नीतीश कुमार अउर भाजपा में फेन मेल हो गइल. 2020 में भी चुनाव जीतला के बादो कम दिक्कत ना रहे. स्पीकर के चुनाव में अगर सुशील मोदी फोनकांड के पोल ना खोलिते तs एनडीए के बनल काम बिगड़े वला रहे. आरोप लागल रहे कि लालू जी भाजपा विधायक के तूरे खतिर जेल से फोन कइले रहन. लेकिन चुनाव के पहिले ही सुशील मोदी फोन के भंडाफोड़ कर देले. एकरा चलते राजद के दाव खाली चल गइल.\nपटना से दिल्ली बोलावे के का मतलब ?\nलेखक बिपुल बैरागी कुछ सोच के कहले, हां, ई बात तs समझ में ना आइल कि सुशील मोदी के पटना से दिल्ली काहे बोलावल गइल ? शायर उमेश उल्फत कहले, न खुदा ही मिला ना विसाले सनम.... रहे दिल में हमारे ये रंज-ओ-अलम... जब उनका दिल्ली में मंतरी बनावे के ना रहे तs बिहार के राजनीत से काहे हटावल गइल ? ओग घरी तs कहल गइल रहे कि सुशील मोदी के अनुभव के फैदा अब केन्द्र में उठावल जाई. केन्द्र में उनका के मंतरी बनावल जाई. देखत देखत आठ महीना हो गइल. जब मौका आइल तs भाजपा बात के बिसरा देलस. ई तs उनका साथे नाइंसफिये कहाई. उनकर इंट्री तs असपेसल कोटा में भइल चाहत रहे. लेकिन जब ना भइल तs केकरा के का कही ? रामजी के चिरईं, राम जी के खेत, खा लs चिरईं भर-भर पेट. तनी दम धर के उमेश उल्फत कहले, हमार तs कहनाम बा कि सुशील मोदी के बिहारे में बेसी जरूरत बा. अगर राजद से राजनीतिक लड़ाई लड़े के बा तs सुशील मोदी जइसन जोधा के रहल बहुत जरूरी बा. सुशील मोदी अउर लालू जादव एक्के साथे छात्र राजनीति कइले बाड़े. दून जना एक दोसरा के नजदीक से जानत बड़े. अइसना में सुशील मोदी जतना मजबूती से लालू जादव के जबाब दे सकेले, ओतना दोसरा खातिर मोसकिल बा.\nडेनिस लिली के बौल खेले खातिर गवास्कर चाहीं\nअगर भाजपा के कुछ नेता सुशील मोदी के कमजोर कइल चाहत बाड़े तs एक तरह से ऊ राजद के फायदा पहुंचा रहल बाड़े. जब केन्द्र में उनका के मंतरी ना बनावल गइल तs राजद में खुशी के लगर दउड़ गइल. सांसद बनला के बादो सुशील मोदी ट्विटर पs राजद के खिलाफ लड़ाई ठनले रह गइले. राजद जइसन मजबूत पाटी के जबाब देवे खातिर भी बरियार जोधा चाहीं. डेनिस लिलि जइसन तूफानी गेंदबाज के सामना करे खातिर सुनील गवास्कर जइसन बल्लेबाज चाहीं. ना तs बिकेट कबर के स्लीप में फेंका जाई. अगर भाजपा आपसी गुटबंदी में सुशील मोदी के साथे नाइंसाफी करी तs एकर नतीजा 2025 के चुनाव में भोगी के पड़ी. शायर उमेश उल्फत कुछ सोच के कहले, हमरा नजर में अगर भाजपा सुशील मोदी के नांव पs अंटकी, तs बिहार के मिशन 2025 में भटकी. आठ महीना हो गइल लेकिन तब्बो बिहार भाजपा के कवनो नेता उनकर खाली जगह ना भर पइले. कबो-कबो मजबूत नेता के दरकिनार कइल पाटी के बहुत महंग पड़ जाला. अगर असम में कांग्रेस हिमंत बिस्वा सरमा के अनदेखी ना कइले रहित तs आज ऊ भाजपा नेता बन के मुखमंतरी ना बनल रहिते. शायर उमेश उल्फत के बात पs लेखक बिपुल बैरगी चुप हो गइले. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri Bhojpuri News Sushil Modi


इंटर – टटका खबर\nउत्तर प्रदेश माध्यमिक शिक्षा परिषद काल्हु आपन इंटर के रिजल्ट निकाल दिहलसि. एह में ९२.६८ फीसदी परीक्षार्थी सफल भइल बाड़ें आ अबकीओ लड़िकी सब बाजी मरले बाड़ी सँ लड़िकन पर. अबकी बेर के रिजल्ट पिछलका सगरी रिकार्ड मटियामेट कर दिहलसि. जेल से इम्तिहान देबे वाला नब्बे फीसदी परीक्षार्थी पास भइल बाड़ें.\nRead More about उत्तर प्रदेश इंटर के रिजल्ट निकलल\nबिहार के सगरी सरकारी स्कूलन में इंटर के एगो सेक्शन अउर\nमैट्रिक में बड़हन संख्या में पास विद्यार्थियन के दाखिला खातिर बिहार सरकार बिहार विद्यालय परीक्षा समिति से सगरी सरकारी हाईस्कूलन में, जहवाँ इंटर के पढ़ाई होखेले, एक एक सेक्शन अउरी बढ़ावे के प्रस्ताव मंगवले बिया. सरकार नइखे चाहत कि विद्यार्थियन के दाखिला लेबे में कवनो परेशानी होखो. संगही संगे इहो फैसला भइल बा कि प्लस…\nRead More about बिहार के सगरी सरकारी स्कूलन में इंटर के एगो सेक्शन अउर


बतकुच्चन – पृष्ठ2– Anjoria\nभन दे गन दऽ ना त दन दे हने लागब. तेजी के मापल जाव त ‘दन दे’ से तेज ‘भन दे’ होला. दन दे कहला क मतलब कि जल्दी से…\nअगवढ़ आ अगवाह (बतकुच्चन – 187)\nबतकुच्चन आ समाचारन में कवनो संबंध ना होखे बाकिर समाचारन से बतकुच्चन करे के मसाला मिलत रहेला. अब देखीं ना, फोने क के एगो नामी वकील अपना नामी आरोपी के…\nगोत आ गोतिया के चरचा (बतकुच्चन – 186)\nबात धरमपत्नी से बढ़ के गोत्र आ कुल खानदान पर आ गइल बा. एगो गोत के लोग दोसरा गोत के उपद्रवियन के गोतिया का बता दिहल कि सामने वाला बात…\nधरमपत्नी त होला बाकिर धरमपति काहे ना होखे (बतकुच्चन – 185)\nअप्रैल 11, 2015 Editor\nदिमाग में अगिला बतकुच्चन के ताना बानबुनत जात रहनी तबले रमचेलवा भेंटा गइल. देखते पूछलसि, ए बतकुचन, बतावऽ धरमपत्नी त होला बाकिर धरमपति काहे ना होखे. बूझ गइनी कि बाबा…\nजनतब, अनचिन्हार आ परिचिताह (बतकुच्चन – 184)\nमार्च 30, 2015 Editor\nजनतब, अनचिन्हार आ परिचिताह. तीनो के तीनो जान-पहचान से जुड़ल शब्द आ आजु के बतकुच्चन एकनिए पर. जनतब के जगहा हिन्दी में जंतव्य ना होखे आ हिन्दी के गंतव्य का…\nकवन खाना खाइल ना जाव? (बतकुच्चन – 183)\nमार्च 20, 2015 Editor\nपिछला बेर दहल, दहलल, आ दलकल के चरचा पर बात रोकले रहीं आजु ओहिजे से आगा बढ़ल चाहब. बाकिर बचपन के याद आवत बा जब सियालदह लोकल में एगो किताब…\nदिसम्बर 18, 2014 Editor\nसहकल, बहकल आ डहकल के चरचा करे के मन करत बा आजु. काहे कि देश में कुछ लोग के अतना सहका दिहल गइल बा कि ऊ बहकल बन गइल बाड़े…\nबेमानी आ बेईमानी के बात (बतकुच्चन – 181)\nदिसम्बर 6, 2014 Editor\nए सूरदास, घीव पड़ल? कड़कड़ाव तब नू जानी. कारण आ परिणाम के एह उदाहरण में परिणाम से पता चलत बा कारण का बारे में. सूरदास खातिर परिणामे प्रमाण बा कि…\nअर्थ, अनर्थ आ कुअर्थ के चरचा (बतकुच्चन – 180)\nअर्थ का बिना सबकुछ व्यर्थ होला. चाहे ऊ कवनो बाति होखो भा आदमी. कुछ दिन पहिले हम कहले रहीं अर्थ, अनर्थ, कुअर्थ वगैरह के चरचा के बात. फेर बीच में…\nपिछला2नवंबर का दिने मारीशस आप्रवासियन के अइला के 180वां सालगिरह मनवलसि. एही दिने भारत से गइल गिरमिटिहा मजदूर पहिला बेर मारीशस का किनार पर पानी के जहाज से…\nएगो गति संज्ञा होले आ दोसरका गति भा गत विशेषण. दुनू में छोटकी इ के मात्रा लागेला बाकिर दोसरका गति से छोटकी इ के मात्रा हट गइल काहे कि उ…


टटका खबर,7मार्च 2017, मंगल – टटका खबर\nआजु सबेरे दस बजे का लगभीर मध्यप्रदेश में उज्जैन ओरि जात भोपाल-उज्जैन पैसेंजर ट्रेन के एगो डिब्बा में कालापीपल इलाका के जबड़ी टीसन का नियरा आतंकी बम धमाका से चार जना घवाहिल हो गइलें. एह धमाका के जाँच में पाँच आदमी प सन्देह उपजल जवना में से तीन जने के मध्यप्रदेश के पिपरिया में एगो बस से गिरफ्तार क लीहल गइल. दू गो के यूपी में होखे के खबर मिलल. एह दू गो में से एगो के कानपुर से ध लीहलसि पुलिस आ पँचवा आतंकी के लखनऊ के ठाकुरगंज के हाजी कॉलोनी के एगो घर में घेर लीहल गइल. एकर नाम सामने आ गइल. सैफुल्लाह नाम के ई आतंकी जवना घर में बा ओकरा मालिक के साल 2014 में खून क दीहल गइल रहे. सुरक्षा बल भरपूर कोशिश कइलें कि सैफुल्लाह के जिन्दे ध लीहल जाव बाकि पाँच घंटा के मुठभेड़ में ओकर मौत हो गइल.\nएह हालात के देखत वाराणसी के श्री काशी विश्वनाथ मंदिर, लाल बहादुर शास्त्री अंतरराष्ट्रीय हवाई अड्डा, रेलवे टीसन वगैरह खास खास जगहन प सुरक्षा चउकस क दीहल गइल बा.\nयूपी विधानसभा चुनाव के सतवाँ आ आखिरी दौर के वोटिंग काल्हु 8 तारीख के होखे जा रहल बा. गाजीपुर, वाराणसी, चन्दौली, मिर्जापुर, भदोही, सोनभद्र, आ जौनपुर जिला के 40 गो सीट प पड़े वाला वोट का साथही चुनाव पूरा हो जाई. सगरी दौर के वोटिंग के गिनिती एके साथे 11 तारीख के होखे वाला बा.\nसोनभद्र के जुगइल इलाका में अपना ननिअउरा आइल एगो बच्ची गाँवे में मेला देखे आइल रहे जहाँ से पाँच गो बदमाश ओकरा के जबरदस्ती रहर के खेत में खींज ला गइले आ ओकरा साथे सामूहिक बलात्कार कइल. बच्ची के चिलइला प लोग जुटल त कुकर्मी भाग परइले सँ.\nसंतकबीरनगर जिला के खलीलाबाद कोतवाली इलाका में एगो मरद अपना मेहरारु के गरदन दबा के जान ले लिहलसि. बस्ती जिला के मुंडेरवा इलाका के उमरी अहरा गांव के एह आदमी के अपना मेहरारु के चाल चलन प शक रहुवे. आजु अपना मेहरारु के खलीलाबाद चहुँपावे के बहाने साइकिल से ले के चलल आ तेनूहारी नहर प टेंटुआ दबा के जान ले लिहलसि.\nचाचा से निपटल अबहीं ढेर दिन ना भइल तबले यूपी के मुख्यमंत्री अखिलेश के मयभावत महतारी अब नया मोर्चा खोल दिहले बाड़ी उनुका खिलाफ. मुलायम सिंह के दूसरकी बीबी साधना गुप्ता आजु कह दिहली कि अब उहो खुल के मैदान में अइहें. साधना के मनसा बा कि उनुका पहिलका मरद से भइल बेटा प्रतीको राजनीति में आवसु. जान जाईं कि प्रतीक के मेहरारु अपर्णा यादव अबकी के विधानसभा चुनाव में सपा के उमीदवार बन के मैदान में बाड़ी.\nसारण जिला के बनियापुर इलाका के बनिया बाजार में आजु दिनदहाड़े एगो गैस एजेंसी प धावा बोल के अढ़ाई लाख रुपिया लूट ले गइलें करीब आधा दर्जन बदमाश.\nसोनभद्र जिला के बीजपुर इलाका के लीलाडेवा गाँव के एगो आन्हर बूढ़ के जंगल से भटक के आइल हाथी कचार के जान ले लिहलसि. गाँव के लोग बड़ी मुश्किल से ओह हाथी के खदेड़ल. घवाहिल बूढ़ के अस्पताल चहुँपावल गइल बाकि उनुका के बचावल ना जा सकल.\nगाजीपुर के गहमर इलाका में भदौरा-बसुका नहर बाईपास का नियरा ताड़ीघाट-बारा मेन रोड प नौली का तरफ से आवत ट्रैक्टर के गाजीपुर से आवत एगो ट्रक धक्का मार दिहलसि. ट्रैक्टर ट्राली नहर में पलट गइल आ ओकरा ड्राइवर के ठाँवे प मौत हो गइल. ऊ सेवराई के रहल.\nरोहतास जिला के बिक्रमगंज टीसन का नियरा रेलवे क्रासिंग प एगो ट्रक मोटरसाइकिल से जात दू जने के धक्का मार दिहलसि. एह हादसा में मध्य विद्यालय सजौनी के एगो शिक्षक के मौत हो गइल आ उनुकर साथी घवाहिल हो गइलन.\nपश्चिम चंपारण जिला के गोपालपुर इलाका के कदमवा गांव के एगो झोपड़ी में लागल आग में तीन गो छोट छोट बच्चा जिन्दे झँउस के मर गइले.\nवाराणसी के बड़ागाँव इलाका के खरावन गाँव के एगो आशिक धरांव त्रिलोचन के अपना प्रेमिका साथे जौनपुर के जलालपुर इलाका के एगो होटल में जहर खा के जान दे दिहलसि.\nTags: आतंकी हमला, गाजीपुर, चन्दौली, चंपारण, जौनपुर, भदोही, मिर्जापुर, रोहतास, वाराणसी, संतकबीरनगर, साधना गुप्ता, सारण, सोनभद्र\nलीबिया पुलिस स्कूल पर आतंकी हमला\nमजारे शरीफ शहर में आतंकियन से मुठभेड़


'फगुआ के मजा बा गँउवें में, कहीं चौताल त कहीं जोगीरा, कहीं गँवई सुगंध से सराबोर पुआ'\nपिछिला होलिआ में घर से बार-बार फोन आवे कि 'ए बाबू तू लइकन के ले के घरे चली आव अउरी ए बेरी के होली तूँ गउँए मनाव।' मलिकाइनियो कहली कि घरे फगुआ मनवले ढेर दिन हो गइल बा। हम सोंचनी की हमहुँ दु-तीन बरीस से फगुआ में घरे नइखीं रहल, त काहें ना ए बेरी के फगुआ घरवे मनावल जाव।\nहम चार परानी मतलब मरदे, मेहरारू अउरी दुनु लइका फगुआ के दु-चार दिन पहिलहीं घरे पहुँची गइनी जाँ।\nजहिआ समती फुँकाए के रहे ओही दिन सबेरे माई मलिया में बुकुआ अउरी कड़ू के तेल ले के अंगना में बइठी गइल अउरी लागली हाँक लगावे, "ए बड़को! ए मझिलो। काहाँ बाड़ु जा हो? लइकवन कुली के भेज जा, बुकुआ लगा दीं।"\nभउजी आके माई से कहली, "ए अम्माजी! लइका सब दुआरे खेलताने। हम पानी चलवले बानी। बैठाइनियो अबहिन ले नाहीं अइली। पहिले चलीं हम रउआ के बुकुआ लगा दे तानी अउरी ओकरी बाद रउआँ नहा लीं। जब लइकवा अइहे त मझिलो चाहें हम बुकुआ लगा देइब।" तवले कहीं हम दुआरे से अइनी।\nहमके देखते माई हाँक लगवलसी, "ए मझिलू! अइब, तनी तोहके बुकुआ लगा लीं। तहके बुकुआ लगवले केतना दिन हो गइल।" हमरा से रहाइल नाहीं अउरी हम छछाके, धाधाके माई की लगे पहुँचि के लगनी बुकुआ लगवावे। ओ बुकुआ की बहाने तS हमरा माई के दुलार पावे के रहे।\nमाई बुकुआ लगावति रहे अउरी हमरा से बतिआवतो रहे। माई कहलसी, "ए मझिलू। तूँ केतना दुबरा गइल बाड़ हो। हड्डी-हड्डी लउकताS।" हम मनहीं में सोंचनी की लइका केतनो मोटाइल होखो पर माई की नजर में उS दुबराइले रही। लइका केतनो खइले होखे पर माई की नजर में उS हरदम भुखाइले रही। धनी हउS ए माई। हम माई के बाती अनसुना की तरे कS के पुछनी, "ए माई! समती की दिने बुकुआ काहें लगावल जाला रे?"\nमाई भोलापन से कहलसी, "ए बाबू! बुकुआ लगवले की बाद जवन देंही पर से झिल्ली (मइल) छूटेला ओमें सब रोग-बेयाधी रहेला। ओ झिल्ली के समती मइया की संघवे जरवले से सब रोग-बेयाधी जरि जाला। समती मइया सब रोग-बेयाधी ले के अपनी संघे चली जाली।"\nखैर इ तS सही बाती बा की बुकुआ (उबटन) लगवले से बहुत सारा चमड़ा से संबंधित रोग ठीक हो जाला अउरी मनवो खुस हो जाला।जब घरभरी की लोग के बुकुआ लागी गइल तS सब झिल्ली (मइल) एगो कागज में रखी के अउरी दु-चारीगो गोहरा ले के हम संमती में डाली अइनीं।\nसाझीखान कुछु लइका चिलात अइने कुलि, "चले लइकवा समती के पतई बिटोरे हो, होS।" तवलेकहीं बाबा चिलइने, "भगबS जा की ना। एक महीना से बहुते समती के पतई बिटोरलS जा। जा-जा खापी के आव जा काँहे की 9-10 बजे समती जरावे के बा।"\nसमती जरवले की जुनी गाँवभर एकट्ठा हो गइल। सब लइका लुकारा बनवले रहने कुली। पंडीजी आ गइनीं। मुन्नर काका आपन नगाड़ा ले के आ गइने अउरी लगने डमडमावे। पंडीजी समती मइया की लगे कोर कलसा रखववनीं अउरी तेल-बतिहर कS के दीया जरा देहनीं। एक-आधगो मंतर बोलनीं अउरी एक आदमी समती मइया के पाँची भाँवर घुमी के आगी लगा देहल। समती मइया जरे लगली अउरी लइकाकुली लुकारा भाँजे लगने कुली।\nबुढ़वा गोल ढोल, झालि ले के लागर फगुआ गावे 'हम सुमिरत पवनकुमार, अंजनी के द्वारे....' तS कहीं केहू जीगिर्रा बोलत नजर आवे, 'फागुनभर बुढ़वा देवर लागे... जोगीर्रा सररर....'।\nफगुआ के मजा बा गँउवें में,\nकहीं चौताल हS तS कहीं जोगीर्रा,\nकहीं भउजी के पेयार हS तS\nकहीं गँवई सुगंध से सराबोर माई की हाथे के बनावल पुआ।\nसमती जरवले की बाद सबलोग अपनी-अपनी घरे आ गइल। बिहाने पहर लइका लगने कुली कहे, "समती मइया मरि गइलीS, पुआ पका के धS गइली, हमनीजन के सुता गइली, सब केहु के खिआ गइली....।" हमनियो जान गोल बना के समती मइया की लगे गइनी जाँ अउरी उहवाँ से राखी उठा के एक-दूसरे की कपारे पर लगा के पँवलग्गी अउरी हथमिलउवल भइल, फेनु खूब गोबरउअल अउरी धुरीखेल भइल। पूरा देहीं गोबर अउरी धूरी में सना गइल रहे।\nदुपहरिया में नहइले-धोवले की बाद घर-घर घुमी के फगुआ गावल चालू हो गइल। फगुहरन कुली की उपर लागल रंग अउरी अबीर बरसे। केहु पहिचान में ना आवे। जेकरी-जेकरी दुआरे पर फगुआ होखे ओकरी-ओकरी इँहा से रस चाहें बतासा चाहें लड्डू बाँटल जाव। कुछ लोग छोहारा-गढ़ी बाँटें।\nहम गाँव की लोगन खातिर परदेसी रहनी ए वजह से जेकरी-जेकरी दुआरे पर जाईं, ओकरी-ओकरी दुआरे पर हमरा के खाए खातिर पुआ, जाउर आदी आवे। हमहुँ हींक लगा के दबा-दबा के खइनीं। गाँव-घर के पयार पा के अघा गइनी।\nदूसरे दिने सबेरे चिखुरी बाबा की घरे पहुँचनी। उनकी दुआरे पर कोल्हू चलत रहे अउरी कुछु लइका बहरवें होरहा लगावत रहने कुलि। जब हम चिखुरी बाबा के गोर लगनी तS उ कहने बनल रहु। ए बाबू तें केकरी घर के हउए। तवलकहीं बटोरन काकीबS कहली, "पहिचानत नइखीं; टुन्ना बाबू हईं, सभापति बाबा के नाती।"\nएतना सुनते चिखुरी बाबा गदगद हो गइने अउरी कहने, "आउ बाबू, आउ। बइठू, बनल रहू।" तवलेकहीं इयो (चिखुरी बाबाबS) आ गइली। हम उठी के उनहुँ के गोर लगनी।\nईया कहलीS, "होरहा खा अउरी कचरस पिअS, ए बाबू तूँ लाख बरीस जीअS।" एकरी बाद हम लइकन कुली की संघे बइठी के होरहा खइनी अउरी एक लोटा कचरस पिअनी। फगुआ के हुड़दंग अउरी गाँव के पेयार पा के हमार जियरा छछना गइल अउरी सहरिया भुला गइल।\nफगुआ के आनंद अउरी उ हो गाँव में। पूछS मति काका। उ गँवई मजा अउरी दुलार कहीं ना मिली। एहि से तS हम एहु बेरि फगुआ खेले गँउवे जातानी। चलS तूँ हूँ ए काका.........होली मनावे गउवें में..........\n~ प्रभाकर पाण्डेय 'गोपालपुरिया', अतिथि स्तंभकार\nFirst Update: 11 March, 2017 03:50 PM


खबर भोजपुरी में (सोमार,5जनवरी 2015) – टटका खबर\n(अतवार,4जनवरी के खबर)\nझारखंड के मुख्यमंत्री रघुबर दास नई दिल्ली में प्रधानमंत्री नरेन्द्र मोदी से भेंट करे अइलन.\nबलिया जिला के रेवती के एगो स्कार्पियो के ड्राइवर ब्रजेश के जान मार के स्कार्पियो छीन भागे वाला तीन गो गिरफ्तार बदमाशन में से एगो भीम तुरहा अतवार का भोरे दिशा मैदान करे का बहाने रेवती थाना से भाग निकलल त ब्रजेश के परिजन आ गाँव वाले नाराज हो के थाना पर प्रदर्शन करे लगले. एही बीच एगो सिपाही से ओह लोग के बाताबाती हो गइल आ ओकरा बाद थाना पर पथराव होखे लागल. जानकारी मिलला का बाद पुलिस के बड़का अधिकारी चहुँपले आ इलाका के रसूखदार लोग के बोलवा के हालात पर काबू पवले. थाना में 300 लोग का खिलाफ मुकदमा दर्ज क लिहल गइल बा जबकि ओह अपराधी के भागे भा भगावे वाला का खिलाफ कुछ होखे के खबर नइखे.\nगाजीपुर जेल में बंद अपराधी अजीत यादव के रंगदारी चहुँपा के लवटत चार गो ईंट-भट्ठा मालिकन के गिरफ्तार क लिहलसि पुलिस. हालांकि रंगदारी के रुपिया लेबे वाला अजीत यादव के गिरोहवाला पकड़ में नइखे आइल.\nबसपा प्रमुख मायावती पर टिकट बेचे के आरोप हमेशा से लागत आइल बा. अबकी ई आरोप लगवले बाड़न राज्यसभा में बसपा सांसद जुगलकिशोर. उनकर कहना बा कि आरक्षित सीट पर पचास पचास लाख आ जेनरल सीट पर एक एक करोड़ रुपिया वसूलत बाड़ी मायावती. जुगल किशोर के पार्टी के सगरी जिम्मेदारी से हटा दिहल गइल बा अब.\nजौनपुर के गौराबादशाह इलाका के एगो गाँव में दसवीं में पढ़ेवाली एगो लईकी संगे तीन गो नवही जबरिया कुकर्म कइलन जब ऊ साँझ खानि दिशामैदान ला निकलल रहुवे. बाद में दू गो का खिलाफ मुकदमा दर्ज भइल बा. चूंकि लइकी दूईएगो का बारे में बतवलसि.\nभदोही जिला के गोपीगंज में मिर्जापुर तिराहा पर एगो मोटर साइकिल बिछिला गइल आ ओह पर सवार आदमी अपना दू गो कम उमरिया बेटन समेत सड़क पर फेंका गइल. तबले एगो तेज रफ्तार ट्रक तीनो के कचारत भाग निकलल. तीनो के मौत ठाँवे प हो गइल.\nअतवार का दिने यूपी आ बिहार में कई जगहा बारावफात के जुलूस निकलल. अइसने एगो जुलूस इलाहाबाद में बवाल मचा दिहलसि. एह लोग के शिकायत रहुवे कि जुलूस पर ढेला मारल गइल रहे. पथराव से एसडीएम सोरांव के कपार फूट गइल. पुलिस करीब एक दर्जन लोग के गिरफ्तार कइले बिया.\nचुनाव आयोग अब देश भर के मतदाता के एकही सूची बनावे के काम में लागल बिया जवना का बाद सूची में नाम जोड़वावल भा कटावल आसान हो जाई आ एके आदमी के कई जगहा वोटर ना बनावल जा सकी.\nभारत पर आतंकी हमला करे आवत नाव पर भइल विस्फोट का मामला में कांग्रेस के कहना बा कि सरकार झूठ बोलत बिया आ ऊ नाव पाकिस्तानी रहल कवनो आतंकी वाला ना रहे. एह तरह के बयानबाजी क के कांग्रेस आपन वोट बैंक राजनीति करत बिया आ पाकिस्तान के साथ देत बिया. जबकि सुरक्षा एजेंसियन के कहना बा कि आतंकियन के निशाना पोरबंदर के नौसेना केन्द्र रहुवे. कांग्रेस ओहू बेरा उलटबांसी कइले रहुवे जब पाकिस्तानी आतंकी मुंबई पर हमला कइले रहले. तब सुशील कुमार शिंदे एह हमला में भगवा आतंक के हाथ होखे के बात कहले रहले.\nकोलकाता हवाई अड्डा के फोन पर मिलल धमकी का बाद सगरी देश में हवाई अड्डन के सुरक्षा कड़ा क दिहल गइल बा. फोन करे वाला आदमी के कोलकाता पुलिस गिरफ्तार क लिहले बिया आ ओकरा से पूछताछ चलत बा.\nकेन्‍द्रीय सूचना आयोग कहले बावे कि शहरी विकास मंत्रालय वेबसाइट पर सगरी जानकारी सार्वजनिक करे कि कवना राजनीतिक गोल के कवन जमीन भा बंगला दिहल गइल बा. ई काम चार हफ्ता का भितरे कर लेबे के कहल गइल बा.\nउत्तर भारत में अतवार का दिने जाड़ा से राहत मिलल बा लोगन के.\nइस्लाम धर्म के पैगम्बर हजरत मोहम्मद साहब के जनमदिन मिलाद-उन-नबी का रूप में देशभर में मनावल गइल. एह मौका पर राष्ट्रपति, उपराष्ट्रपति, प्रधानमंत्री आ राज्यन के मुख्यमंत्री लोग के बधाई दिहलन.\nजदयू के प्रदेश कार्यकारिणी अपना बइठक में राजद संगे एगो नया पार्टी में बिला जाए के मंजूरी दे दिहलसि. बाद में नीतीश कुमार कहलन कि आखिरी फैसला राष्ट्रीय परिषद के बइठक में लिहल जाई.\nबिहार में 1 फरवरी से स्मार्ट हेल्थ कार्ड बनावे के काम शुरू होखी आ मुख्यमंत्री जीतन राम मांझी पांच जनवरी के एह योजना के औपचारिक शुरूआत करीहें. पंचायत पंचायत कैम्प लगा के कार्ड बनावल जाई आ बाद में चुनल अस्पतालन में एह लोग के मुफ्त इलाज के व्यवस्था होखी.


छठ पर रिलीज होखी पवन सिंह के दू गो फिलिम – Anjoria\nछठ पर रिलीज होखी पवन सिंह के दू गो फिलिम\nभोजपुरी सुपरस्टार पवन सिंह के दू गो फिलिम बिहार के महान लोकपर्व छठ पूजा का मौका पर रिलीज भइल. ई रहली सँ पवन सिंह के ‘‘इंसाफ’’ आ ‘‘ट्रक ड्राईवर’’. मशहूर निर्माता अभय सिन्हा निर्मित आ अजय श्रीवास्तव निर्देशित ‘‘इंसाफ’’ में पवन गाँव के मुखिया बनल बाड़न आ उनुकर दु गो नायिका बाड़ी उर्वशी चौधरी आ कृषा खंडेलवाल. चर्चित निर्माता-निर्देशक राजकुमार आर पाण्डेय के फिल्म ‘‘ट्रक ड्राईवर’’ में पवन सिंह ‘‘ट्रक ड्राईवर’’ के माथ भूमिका में बाड़न आ उनुकर नायिका बनल बाड़ी नई तारिका अंजना सिंह आ रीतिका शर्मा.\nपवन के कहना बा कि दुनु फिलिमन के छठ पूजा पर टकराइल महज एगो संजोग बा. दुनु में दू तरह के भूमिका बा आ दुनु हिट होखे के पूरा उमेद बा. बतावत चलीं कि एह साल पवन सिंह के ‘‘लड़ाई लऽ अंखिया ऐ लौंडे राजा’’, ‘‘गुंडईराज’ आ ‘जंग’ बॉक्स ऑफिस पर धमाल मचा चुकल बाड़ी सँ.\n‘‘मुन्नी बदनाम भईल सैंया तोहरे खातिर’’ के मुहूर्त भइल\n‘मिटे ना सेनुरवा’ के सगरी गाना रिकार्ड हो गइल\nOne thought on “छठ पर रिलीज होखी पवन सिंह के दू गो फिलिम”\nNAVJOT KARN कहते हैं:\nनवम्बर 3, 2011 को 10:16 अपराह्न पर\nPawan singh jee ka jo film aa raha hai us ke baarey mein yahi kahunga ki unki film hit ho aur darshak ko pasand aaye.


दू गो गीत – Anjoria\nफरवरी 16, 2017 जयशंकर प्रसाद द्विवेदी\nपगे पग ठोकर समय के नचवना\nकइसन जिनगी सटत रोज पेवना.\nघुमल अस चकरी पलिहर जोताइल\nनमियो ना खेते बीया बोआइल\nउमेदे से अंखुवा , फोरी न भुंइयाँ\nइहे किसानी ,आ ओकर बोलवना. कइसन जिनगी……\nबहल पछिमहिया बीरवा झुराइल\nअब माथे लउर , आउर घहराइल\nजरल नाही चूल्हा कई कई बेरा\nबबुआ क बतिया कटइला बिछवना. कइसन जिनगी……\nझै – झै आ कट कट सांझे सबेरे\nबिना दिया बाती कुच कुच अन्हेरे\nफाटल झुल्ला शरम टुक्का टुक्का\nइहे बा मजूरी, टाटी क छवना. कइसन जिनगी……\nभुंवरी बा बिसुकल बबुनी लोराइल\nभइल बन गोइंठा दुअरे पथाइल\nकोयर ना भूसा , टटाले भुंवरी\nमुवल नेकनीयत बिसरल सपना. कइसन जिनगी……\nसूरत ना हमरी निहारी ए राजा\nसीरत के बतिया बिचारीं ए राजा.\nढलती उमिरिया मे चिचुकल चेहरवा\nअचके भुलाइल गावल कहरवा\nकेतना ई देहिया निखारी ए राजा. सीरत के बतिया………..\nकसक न मनवा ठसक नाही चलिया\nकनवाँ मे करकत सरकेले बलिया\nबीतल जवन मत उचारीं ए राजा. सीरत के बतिया………..\nगरदिश मे नीकसल बाली उमिरिया\nभइल मोहाल मोर तिरछी नजरिया\nहियवा के टीस मत उभारीं ए राजा. सीरत के बतिया………..\nकहवाँ बचल अब पतरी कमरिया\nघेरले जाता रोजे नवकी बीमरिया\nपहिलकी पिरितिया सभारीं ए राजा. सीरत के बतिया………..


"फूल और काँटे" के मिलल सफलता – Anjoria\n"फूल और काँटे" के मिलल सफलता\n15 मार्च से बिहार में रिलीज भइल फिलिम ” एगो प्रेमा कथा – फूल और कांटे” के निकहा सफलता मिलल बा. माँ शारदा फिल्म प्रोडक्शन आ साईं विजय फिल्म्स के एह परोसा में मुख्य भूमिका निभावत सिवान के प्रिंस सिहं राजपूत आ मुजफ्फरपुर के पलक तिवारी जहवें जात बाड़ें तवहें भीड़ जुट जात बा. हर जगह सिनेमाप्रेमियन के भीड़ बिटोरा जात बा. मासूम लउके वाला ई प्रेमी जोड़ा अपना अदाकारी से सभकर मन मोह लिहले बाड़ें. फिलिम के प्रोमोशन में ई जोड़ा जवने सिनेमाघर में पहुँचत बा तवहें लोग नाचे-झूमे लागत बा.\nएह फिलिम के निर्माता विजय कुमार साह आ ज्ञान्ति देवी, निर्देशक अजय यादव, लेखक अरविन्द तिवारी, गीतकार विनय बिहारी आ अरविन्द तिवारी, संगीतकार अमन श्लोक, छायांकनकर्ता राजेश कनौजिया, तकनीकि निर्देशक सत्या दूबे, नृत्य निर्देशक ज्ञान सिंह, मारधाड़ निर्देशक फिरोज पठान, आ संकलनकर्ता धरम सोनी आ नगेंदर हउवें.\nरिंकू घोष के फिलिम ‘साली बड़ी सतावेले’ जल्दिए आई\nनरेन्दर प्रताप सिंह ले आवत बाड़न ‘सरफिरा‘


मयंक मेहरा के भीमा – Anjoria\nनैनीताल के मयंक मेहरा शुरु से सिनेमा का दुनिया में आइल चाहत रहले. नैनीताल में अभिनय के शिक्षा आ थियेटर में काम करे के अनुभव लेके मयंक मेहरा फिल्म बनावे के फैसला कइले त सोचले कि भोजपुरी में कवनो फिलिम बनावल जाव. मयंक के भोजपुरी भाषा में अपनापन लागेला आ सोचले कि पहिलका फिलिम बनावे खातिर भोजपुरी सही माध्यम रही. उनुका मन में भीमा के सिक्वेलो बनावे के विचार बा जवना के हिन्दीओ में बनावे के सोचत बाड़े.\nभीमा के मुख्य पात्र के रोल करे वाला मयंक मेहरा रविकिशन के फैन हउवे आ रविएकिशन का तरह भोजपुरी आ हिन्दी दुनु सिनेमा में आपन जगहा बनावल चाहत बाड़े. अपना पहिला फिलिम भीमा से उनुका बहुत भरोसा बा. भीमा गाँव के एगो मासूम नवजवान ह जे एगो ठाकुर का घर में नौकरी कर के आपन जीवन चलावत बा. ई फिल्म नौकर आ मालिक के संबंध का आधार पर बनावल गइल बा आ मयंक के उमेद बा कि दर्शक उनुका काम के जरुर पसन्द करीहे.\nभीमा में सुरेन्द्र पाल, कल्पना शाह, श्रीष्ठी, गिरीश शर्मा वगैरह मुख्य कलाकारन में शामिल बाड़े. फिल्म अक्टूबर ले रिलीज होखे के उमेद बा.


चोलिया प जयहिन्द लिखवली (बतकुच्चन – १४८) – Anjoria\nMar 2, 2014 बतकुच्चन\nजानत बानी कि फगुआ के मौसम ह आ ई गीत चइता के ह. बाकिर माहौल कुछ अइसने बन गइल बा आ चरचा में दू गो अइसन मॉडल आ गइल बाड़ी जे अपना अपना नेता के प्रचार करे ला आपन कपड़ा ले उतार दिहली. केहू अपना नेता के पोस्टर से आपन देहि तोपले बा त केहू अपना पार्टी के झंडा आ चुनाव चिह्न के पहिर के आपन खास हिस्सा छिपवले बा.\nतय बा कि एह सभ पर बवाल मचबे करी आ मचियो गइल बा. लोग मचमचा के एह पर चरचा करत बा. एगो एंकर त रस ले ले के दु नू मॉडलन के इंटरव्यू लेत रहलन आ उ बेचारी कसमसा कसमसा के अइसने कुछ जवाब देत रहुवे. एगो चैनल बैनर लगा लिहलसि कि ये लड़कियाँ मोदी राहुल को ले डुबेंगी! आजु हो सकेला कि रउरो सभे में से कुछ लोग भड़क जाव कि का बेहूदा बात उठा लिहलन. घर में बेटीओ बेटा पढ़ेलें आ एह तरह के फजूल के चरचा उठा दिहल गइल बा. बाकिर एह में कहीं कुछ नाजायज नइखे. वइसे हम नाजायज कबो कुछ लिखलो ना चाहीलें. जे लोग आजु के लेख पर आपत्ति करे ओह लोग से बस अतने पूछल चाहब कि कवना शब्द भा वाक्य प अपने के आपत्ति बा? याद आवत बा मंटो का खिलाफ चलल मुकदमा के एगो मशहूर जवाब जवना में मंटो प आरोप लागल रहे कि ई अपना कहानी में छाती शब्द के इस्तेमाल कइले बाड़न. एह आरोप प झुंझुआ के मंटो पूछलन कि अरे भाई औरत के छाती के छाती ना लिखीं त का लिखीं? खैर हम ई सवाल रउरा से नइखीं करे जात.\nअसल में हमार इरादा कुछ अउर लिखे के रहुवे. आ उहे सोचत रहीं जब सामने टीवी पर एह निगोड़ियन के चरचा आवे लागल. हमहु चरचा में डूब गइनी आ पत से पतुरिया के बीच के चरचा हट के जवान होखत राजनीति पर चलि आइल. देश के बड़हन आबादी आजु जवान बा. सड़क से ट्रेन ले, सिनेमा हॉल से बाजार ले जँहे देखीं तहें एह नवहियन के झुंड लउकी. फगुनहट के मूड में सवाल पूछीं त बड़के बुढ़वन के जवाब देबे के पड़ी कि आखिर ई आबादी आइल त कइसे. एहमें राउरो योगदान बा मानीं भा मत मानीं. घर के बड़ बूढ़ संस्कार तमीज सिखावल छोड़ दिहले, स्कूल कॉलेज में मास्टरजी लोग पढ़ावल छोड़ दिहल, आ राज करे वाला नेता लोग एह बहकल जमात के सम्हरला का बदले अउरी सहकवले जात बाड़े. रोजगार ना दीहें, बेरोजगारी के भत्ता दे दीहें. स्कूल में मास्टर के जगहा खाली रही बाकिर विद्यार्थियन के लैपटॉप दे दीहें. अस्पताल में डाक्टर ना रहीहें बाकिर घरे से अस्पताल चहुँपावेला एंबुलेंस के कतार लगा दीहें. समय बदल गइल बा आ समय का साथे समाजो बदलि गइल बा. पहिले बसंत पंचमी से फगुआ ले चालीसे दिन के छूट रहुवे भर फागुन बूढ़ देवर लगीहें भा झुलवा झारि के पहिर गावे के. अब त भर साल अइसने गीतन के बहार बहत रह ता. कबो शीला जवान हो जात बाड़ी त कबो मु्न्नी बदनाम. जब ले बाति हिंदी में होखे तब ले कवनो हल्ला ना होखे बाकिर अगर कहीँ भोजपुरी में हो गइल त बवाल होखे लागी कि भोजपुरी के अश्लील बनावल जात बा. ठीक ओही तरह जइसे हर हिंदू त्योहार पर विद्वान लोग नियम कूंचे लागेला कि होलिका दहन वइसे ना अइसे होखे के चाहीं, फगुआ में रंगं कादो कीचड़ के खेल ना होखे के चाहीं, दिवाली पर पटाखा ना फूटे के चाहीं, चुनाव में पोस्टर बैनर ना लागे के चाहीं. कहे के मतलब कि हर खुशी उमंग के मौका पर मनहूसियन छितरावे लागेला लोग.\nनवही अब आपन राजनीति अपना तरीका से, फेसबुकिया स्टाइल में चलइहें. देखते बानी कि बिना जमीनी संगठन के कइसे आ आपा दिल्ली में सरकार बना लिहलसि. काल्हु तनीषा भा मेघना अपना अपना पार्टियन के स्टार प्रचारक बन जासु त चिहइला के जरूरत ना होखे के चाहीं. अलग बाति बा कि हमार सोचल पत से पतुरिया के चरचा धइले रहि गइल. चलीं अगिला बेर देखल जाई.


टटका खबर, सोमार,5जून 2017 – टटका खबर\nभारतीय अंतरिक्ष अनुसंधान संगठन – इसरो – आजु अंतरिक्ष के क्षेत्र में एगो बड़हन उपलब्धि हासिल करत आपन आजु तकले के सबले भारी आ शक्तिशाली रॉकेट जीएसएलवी मार्क-3 से भारतीय संचार उपग्रह जीसैट-19 के सफल प्रक्षेपण आंध्र प्रदेश के श्रीहरिकोटा से कइलसि. एकरा पहिले भारी उपग्रहन के छोड़े खातिर विदेश के सहायता लेबे के पड़त रहे. बाकिर अब ई काम खुदे क के इसरो एगो नया कीर्तिमान गढ़ दिहलसि. एह सफलता प राष्ट्रपति प्रणव मुख़र्जी, उपराष्ट्रपति मोहम्मद अंसारी आ प्रधानमंत्री नरेन्द्र मोदी इसरो के वैज्ञानिकों के बधाई दिहले बाड़ें आ एकरा से देश के गौरव बढ़े के बात कहले बाड़ें.\nबलिया के रसड़ा कोतवाली इलाका के रेखहां गाँव के दू गो फरीकन में काल्हु रात झगड़ा का बाद भइल मारपीट में एगो नवही के मौत हो गइल आ आधा दर्जन लोग घवाहिल हो गइल बाड़ें.\nमुकदमा के मनमाफिक फैसला देबे से मना कइला प कुछ लोग केराकत के तहसीलदार प्रेम कुमार राय के घवाहिल क दिहलें. बतावल जात बा कि डियूटी प जाए ला तहसीलदार जब अपना डेरा से निकललन त बाहर कुछ लोग उनुका से एगो मुकदमा में अपना पक्ष में फैसला देबे के कहल. आ तहसीलदार के एहसे मना कइला प उनुका प हमला बोल दीहल. ॉ\nजौनपुर जिला जेल में जिला प्रशासन के छापा का दौरान एगो कैदी का लगे मोबाइल फोन बरामद भइल. एह छापा में जिलाधिकारी सर्वज्ञराम मिश्र, पुलिस अधीक्षक शैलेश कुमार पाण्डेय, अपर पुलिस अधीक्षक (नगर) डा. अनिल कुमार पाण्डेय, नगर मजिस्ट्रेट इन्द्रभुषण वर्मा, पुलिस क्षेत्राधिकारी (नगर) अमित राय वगैरह अधिकारी शामिल रहलें.\nसोनभद्र के बभनी इलाका में एगो गाड़ी के पलटी मरला का बाद दू जने के मौत हो गइल आ नौ जने घवाहिल हो गइलें. ई लोग छत्तीसगढ़ के घटाकुड के निवासी रहल आ अपना बहू के विदाई करावे ला बभनी इलाका के खैराडीह गांव आवत रहुवे. एही बीच करमघट्टी गांव का लगे गाड़ी खाई में पलट गइल.\nकैमूर जिला के कुदरा इलाका में बसहीं गाँव का नियरा भोजपुर जिला के जगदीशपुर इलाका के श्रीभगवान सिंह के लाश एगो सुनसान जगहा से बरामद भइल बा. लाश प गोली लगला के कई गो निशान बा.\nपूर्वी चंपारण जिले के कल्याणपुर इलाका के बड़हरवा गांव में जमीन का झगड़ा में एगो औरत के पीट पीट के जान ले लीहल गइल. मरे वाली औरत के उमिर करीब साठ बरीस के रहल.\nसारण जिला के मकेर इलाका के भाथा पंचायत के मुखिया नीलम सिंह के पति अनिल सिंह के गोली मार के जान ले लीहल गइल बा. अनिलो सिंह भाथा गाँव के मुखिया रहल रहलन. एगो बिआह से मोटरसाइकिल से लवटत घरी भाथा चौक प पहिले से घात लगा के बइठल कुछ लोग उनुका के गोली मार के घवाहिल क दीहल. पटना मेडिकल कॉलेज अस्पताल लेके चहुँपला प डाक्टर उनुका के मर चुकल घोषित क दीहलें.\nसोनभद्र के चोपन इलाका के कनौरा गाँव के प्रधान रमेश मौर्या का काल्हु रात दू गो बदमाश गोली मार के हत्या क दीहले सँ. दवा के कारोबारी से दवाई खरीदे का नाम प दोकान खोलववले सँ आ जब ऊ घरे जाए खातिर घूमलें त पीछे से गोली मार दीहले सँ.\nपश्चिम चंपारण जिला के बलथर इलाका में माझर पुल के नियरा मोटरसाइकिल से जात चनपटिया के चूड़ा मिल मालिक भरतजी प्रसाद के गोली मारके जान ले लीहल गइल आ उनुका लगे से तीन लाख रुपिया लूट ले गइले सँ. भरतजी प्रसाद सिकटा से तगादा वसूली क के अपना एगो कर्मचारी साथे चनपटिया आवत रहले जब ई वाकया भइल.\nमिर्जापुर के जिगना इलाका में काल्हु जयमाल होखत घरी एगो नवही दुलहिन के माँग प सेनूर फेंक दिहलसि. एकरा बाद दुलहा बिआह करे से मना क दिहलसि. बाद में दुलहिन के बिआह ओही नवही से करा दीहल गइल जे सेनूर फेंकले रहुवे.\nTags: इसरो, केराकत, कैमूर, चंपारण, जीएसएलवी मार्क-3, जीसैट-19, जौनपुर, बलिया, मिर्जापुर, सारण, सोनभद्र


भोजपुरी सिनेमा के नयका जोड़ी आदित्य आ काजल – Anjoria\nभोजपुरी सिनेमा के नयका जोड़ी आदित्य आ काजल\nफरवरी 5, 2011\nभोजपुरी सिनेमा के परदा पर एह साल एगो नया सुरुज उगे जा रहल बा जवना के नामो आदित्य बा. फिल्म पृष्ठभूमि से आवेवाला आदित्य ओझा वइसे त आईएएस के तइयारी करत बाड़न बाकिर अभिनय के शौख उनका के फिल्मी दुनिया में ले आइल बा. उनकर पिता दू गो हिन्दी फिल्म बना चुकल बाड़े . उनकरे बनावल भोजपुरी फिल्म “सुगना” से आदित्य अपना अभिनय कैरियर के शुरुआत कर रहल बाड़न आ साथ में बाड़ी काजल राघानी. एह जोड़ी के चरचा फिल्मोद्योग में अबहिये शुरु हो गइल बा. ब्राउन आईज का बैनर में बनल फिल्म “सुगना” के निर्देशन अजय ओझा कइले बाड़न. फिल्म में आदित्य के डबल रोल बा. अपना बारे में बतावत आदित्य कहले कि ऊ छपरा के हउवन आ दादी के प्यार का चलते भोजपुरी सिनेमा से आपन शुरुआत कइले बाड़न. दादी भोजपुरी छोड़ दोसर कुछ ना बोलसु. “सुगना” में आदित्य काजल का जोड़ी का साथ एगो अउरी जोड़ी वा राजीव दिनकर आ कल्पना शाह के. संगीत गुणवन्त सेन के आ गीत फणीन्द्र राव के लिखल बा. कहानी राजेश पाण्डेय के लिखल ह.\nपवन सिंह खातिर साल के शुरुआत शानदार रही\nChulbul and Pandey on Bhojpuri screen


टटका खबर : शुक,7अगस्त 2015 (छपरा-बलिया) – टटका खबर\nटटका खबर : शुक,7अगस्त 2015 (छपरा-बलिया)\nशनिचर का दिन से दीघा रेल पुल पर इंजन दउड़े लागी. एकर उद्घाटन करे खातिर रेल राज्यमंत्री मनोज सिन्हा पटना अइहें आ ओही दिने पाटलिपुत्र टीसनो के उद्घाटन कर दीहें. एकरा अलावे एहीजे से 132 किमी लमहर मानपुर-तिलैया-बख्तियारपुर रेल खंड के बनावल शुरु करे खातिर शिलान्यासो करीहें, पटना जंक्शन पर बनल रेलवे सुपर स्पेशिलियटी हास्पीटल में कैथ लैब के उद्घाटनो होखेवाला बा.\nदोसरा के गोली मारे खातिर कुख्यात शूटर सतेन्द्र तिवारीए के बियफे का दिने ओकरा घर से बोलवा के गोली मार दीहल गइल आ लाश दाहा नदी में फेंक दीहल गइल. सतेन्द्र के भाई के कहना बा कि ओकर हत्या बघौनी गाँव के विश्वकर्मा बिंद करवले बा. ओकरे नाम ले के सतेन्द्र के बघौनी चल के एगो पंचयती करे के कह के लिवा गइल रहलें स दू गो मोटरसाइकिल वाला.\nजदयू नेता उपेंद्र सिंह के निजी अंगरक्षक के हत्या के मामिला में बनियापुर के राजद विधायक केदार नाथ सिंह आ दू जने अउर का खिलाफ अदालत से कुर्की जब्ती के आदेश हो गइल बा. मरे वाला अंगरक्षक बलिया जिला के गोन्हिया छपरा के रहे वाला रहुवे. घटना 17 दिसंबर 2011 के भइल रहुवे.\nसारण जिला के मांझी इलाका के भलुआ बुजुर्ग गांव अपना ससुरारी आइल एगो नवही पर अपना मेहरारू आ सरहज पर गोली चलावे के आरोप लगावल गइल बा. नवही सीमा सुरक्षा बल में जवान हवे. पुलिस ओकरा के असलहा समेत गिरफ्तार कर लिहले बिया बाकिर ओकर कहना बा कि गोली ओकर सरहजे चलवलसि. जवान दाउदपुर इलाका के साधपुर गांव के हउवे. ओकर कहना बा कि ससुरारी के लोग ओकरा से एक लाख रुपिया हथफेर लिहले रहुवे आ अब लवटावल नइखे चाहत लोग.\nछपरा-मुजफ्फरपुर का बीच एगो नया रेल लाइन बिछावे के काम खातिर रेलवे बोर्ड पांच करोड़ रुपिया के मंजूरी दे दिहले बावे जवना का बाद जमीन अधिग्रहण के काम शुरू कइल जाई. हालांकि जिला भू-अर्जन विभाग एह काम ला 35 करोड़ रुपिया मंगले रहुवे.\nसारण जिला के दाउदपुर में उत्क्रमित उच्च विद्यालय मदनसाठ में बदइन्तजामी ले के बियफे का दिने विद्यार्थियन के खीस बवाल में बदल गइल आ प्रधानाध्यापक पर नशाखोरी के आरोप लगावत विद्यालय में जम के तोड़फोड़ मचावल गइल. लड़िकन के कहना बा कि साइकिल आ पोशाक राशि खातिर मिलेवाला धन में से अढ़ाई सौ रुपिया कम दीहल जात बा. बीडीओ जाँच में आरोप सही पवले त प्रधानाध्यापक के वेतन पर रोक लगा दीहल गइल.\nमध्यप्रदेश में भइल रेल दुर्घटना का बाद बियफे का दिने छपरा से मुंबई जाए वाली सगरी ट्रेनन के रद्द कर दीहल गइल. अगर रेल लाइन के मरम्मति में समय लागल त अगिलो दिने ट्रेन रद्द हो सकेली सँ.\nदेश के 709 टीसन पर वाई फाई सेवा देबे के योजना बनवले बिया रेलवे जवना में से 46 गो टीसन बिहार के बाड़ी सँ\nपश्चिमी चंपारण के साठी इलाका के भभटा गांव में बुध का रात बाप बेटा के गोली मार के हत्या क दीहल गइल. एकरा बाद गाँव के लोग हत्या के आरोपी का घर पर हमला क दिहलें आ तोड़ पोड़ कइलें. बतावल जात बा कि इनार के झगड़ा ले के बोधा अंसारी आ सज्जाद अंसारी के हत्या विजय सिंह क दिहले.\nबलिया जिला पंचायत के अध्यक्ष रामधीर सिंह के निलंबित क के पंचायत चलावे के जिम्मा तीन सदस्य वाला टीम के दे दीहल गइल बा. एह टीम में नागेंद्र बहादुर सिंह झुन्नू, राजमंगल यादव आ अजय शंकर यादव के नाम बा. रामधीर सिंह धनबाद के एगो केस में उमिर कैद में बंद बाड़न.\nआजमगढ़ के बरदह इलाका के सरायमोहन का लगे बुध के रात एगो कार सड़क किनारे खड़ा ट्रक से टकरा गइल जवना से तीन जने के मौत हो गइल. टक्कर अतना जोर से भइल रहे कि कार के पूरा हिस्सा ट्रक का भीतर घुस गइल रहुवे आ कार के काट के सवारियन के निकालल जा सकल. ई लोग गोरखपुर के रहुवे आ तीर्थाटन ला निकलल रहुवे आ चित्रकूट आ मां विन्ध्यवासिनी के दर्शन क के जौनपुर होत लवटत रहुवे.\nमऊ जिला के हलधरपुर इलाका के धरमागतपुर गांधी आश्रम कार्यालय का सोझा बुध के देर रात कवनो गाड़ी के धक्का से बाइक से जात दू गो नवहियन के मौत हो गइल. दुनू बलिया जिला के रसड़ा इलाका के उत्तर पट्टी के रहलन.\nबलिया के बिल्थरारोड में एगो दलित लड़िका नीरज के हत्या करे वालान के गिरफ्तार कर लिहला का बाद पुलिस अब एह हत्या का खिलाफ आवाज उठावे आ बवाल करे वालन के गिरफ्तारी खाति दू सौ से अधिका लोग के खोजल शुरु कर दिहले बिया.\nमुंबई में बम विस्फोट करावे वाला याकूब के फाँसी के सजा बहाल राखे वाला जजन के अब जान से मारे के धमकी मिले लागल बा जवना का बाद उनुकर सुरक्षा बढ़ा दीहल गइल बा.\nआजु शुक का दिने प्रधानमंत्री नरेंद्र मोदी चेन्नई में राष्ट्रीय हैंडलूम दिवस के लॉन्च करेे चहुँपल बाड़न. हवाई अड्डा पर उनुकर स्वागत करे मुख्यमंत्री जयललिता आ तमिलनाडु के राज्यपाल मौजीद रहलें. बाद में जयललिता के घरे मोदी आ जयललिता के मुलाकात होखे वाला बा.\nबिहार विधानसभा चुनाव ला जीतन राम मांझी के पार्टी हिदुस्तानी अवाम मोर्चा के चुनाव चिह्न का रूप में टेलीफोन दीहल गइल बा.\nसमाजवादी पार्टी के एगो नेता रामजी लाल सुमन के कहना बा कि ओवैसी नयका जिन्ना बनल जात बाड़े आ उनकर असर राज्य के लोग खातिर खतरनाक साबित होखी. औवैसी के ताकत बढ़ला से समाज के एकता टूटे के अनेसा ना काहे कि ऊ मुसलमानन के अपना खेमा में कर सकेलें.\nआज शुक का दिने कांग्रेस आ भाजपा दुनू के राज्यसभा सासदन ला दुनू गोल से तीन लाइन वाला ह्विप जारी भइल बा. कांग्रेस नइखे चाहत कि सरकार कुछ कानूनी प्रावधान के पारित करा लेव.\nभारतीय रिजर्व बैंक देश के बैंकन के आपन सहुलियत का हिसाब से शाखा के जगहा बदले, ओकनी के मिलावे भा बंद करे के इजाजत दे दिहले बिया बाकिर गँवई इलाका के शाखा पर ई इजाजत नइखे दिहले.\nअफगानिस्तान के राजधानी काबुल में आजु शुक का भोरे एगो विस्फोट से नाहियो त आठ लोग के मौत हो गइल बा आ दू सौ से अधिका लोग घवाहिल हो गइल बा.


खबर भोजपुरी में (बुध, 21 जनवरी 2015) – टटका खबर\n(मंगल, 20 जनवरी के खबर)\nनई दिल्ली में “मतदाता महोत्सव” के शुरूआत करत मुख्य निर्वाचन आयुक्त, एच.एस. ब्रम्हा. साथे बाड़न निर्वाचन आयुक्त डॉ सैयद नसीम अहमद जैदी.\nकांग्रेस आ भाजपा से घूस के रुपिया ले के आआपा के वोट देबे के सलाह देबे वाला अरविन्द केजरीवाल के निर्वाचन आयोग नोटिस भेजले बावे कि काहें ना उनुका खिलाफ कार्रवाई कइल जाव. केजरीवाल के बियफे ले जवाब देबे के कहल गइल बा. एने केजरीवाल मंगल का दिने जुलूस ले के परचा दाखिल करे निकलले जरूर बाकिर नौटंकी लमहर खींचा गइल आ कार्यालय चहुँपत समय पार हो गइल आ ऊ परचा ना भर पवलें. अब फेरू काल्हु परचा दाखिल करे जइहें. काल्हुवे कांग्रेस के अजय माकन आ भाजपा के किरन बेदीओ आपन आपन परचा दाखिल करीहें.\nलोकसभा चुनाव में मोदी के बहस के चुनौती देबे वाला अरविन्द केजरीवाल अबकी किरन बेदी के बहस करे के चुनौती दिहले बाड़न. जवाब में किरन बेदी के कहना बा कि इंतजार करस, विधानसभा में भरपूर बहस के मौका मिली. ओने अजय माकन कहलन कि ऊ बहस करे ला तइयार बाड़न बशर्ते बहस कवनो अइसन चैनल पर होखो जवन सभका मंजूर होखो. अब ना नौ मन तेल होखी ना राधा के नाचे के मजबूरी होखी. एह घरी के चैनल अपना पक्षपाती रवैया का चलते लोग के भरोसा गँवा दिहले बाड़न. कुछ एंकर त एहीमें खुश रहेलें कि ऊ चिचिया चिचिया के केहू के बोले ना देसु.\nअध्यादेश ले अवला का बारे में राष्ट्रपति के राय जान गइला का बाद मंगल का दिने केन्द्र के बड़का मंत्रियन के बइठक भइल आ एह मुद्दा पर रायविचार भइल कि कवना तरह एह अध्यादेशन के संसद के अगिला सत्र का बेरा पारित करावल जाई आ अगर ना हो सकल त ओकर परिणाम का हो सकेला.\nपश्चिम बंगाल के बर्दवान में एगो बड़का रैली क के भाजपा अध्‍यक्ष अमित शाह मुख्‍यमंत्री ममता बनर्जी पर वोट बैंक राजनीति करे के अछरंग लगावत कहलन कि अइसने राजनीतिा का चलते खगरागढ़ विस्‍फोट भइल. बंगलादेश से होकत घुसपैठो खातिर राज्‍य सरकार के दोसी ठहरवलन.\nनागर विमानन मंत्री अशोक गजपति राजू मंगल का दिने कहलन कि सरकार देश के चार गो बड़का हवाई अड्डन के निजीकरण करे का बारे में सोचत बिया. अहमदाबाद में मीडिया के कहलन कि अहमदाबाद, चैन्‍नई, कोलकाता आ जयपुर हवाई अड्डा के निजीकरण करे के सोचल जात बा.\nअंतर्राष्‍ट्रीय मुद्राकोष अनुमान लगवले बा कि एह साल भारत के आर्थिक बढ़ोतरी छह फीसदी से तनी अधिका आ अगिला साल 2016 में साढ़े छह फीसदी हो सकेला. तब भारत के रफ्तार चीन से अधिका हो जाई. पिछला साल 2014 में भारत के वृद्ध‍ि दर 5.8 फीसदी रहुवे जबकि चीन के वृद्ध‍ि दर 7.4 फीसदी. मुद्राकोष इहो कहलसि कि एकर चाभी भारत सरकार के कार्यान्वन में बा.\nमुद्राकोष के अनुमान जनला का बाद देश के शेयर बाजार में मंगल का दिने फेरू एगो अउरी लमहर उछाल देखे के मिलल आ सेंसेक्स 523 अंक आ निफ्टी 145 अंक उछल के बंद भइल.\nदेश में एह साल 17 जनवरी ले प्रधानमंत्री जन धन योजना का भीतर साढ़े ग्‍यारह करोड़ बैंक खाता खोलल गइल जवन कि दुनिया खातिर एगो रिकार्ड बन गइल. एह बात के गिनीज बुक ऑफ वर्ल्‍ड रिकार्डो मान लिहले बावे.\nसुप्रीम कोर्ट आजु मंगल का दिने कहलसि कि ओकर रुचि नाम जनला से बेसी धन के वापसी में बावे. एह खातिर अदालत याचिका दायर करे वाला बड़का अधिवक्ता राम जेठमलानी से दू हफ्ता का भीतर आपन शिकायत आ सुझाव विशेष जांच दल के देबे के कहलसि.\nदेश में बाघन के गिनिती साल 2010 का मुकाबले साल चौदह में करीब डेढ़ा हो गइल बा. चार साल पहिले देश में 1706 गो बाघ रहले जबकि साल में एहनी के गिनिती 2226 हो गइल बा.\nतिकोनिया क्रिकेट सीरिज में खेलत आजु भारत इंगलैंड से चार विकेट से हार गइल. एह सीरिज में भारत के ई लगातार दुसरका हार हो गइल. अब अगिला मैच फेरू 26 तारीख के आस्ट्रेलिया से होखे वाला बा जे पिछला मैच में भारत के हरा दिहले रहुवे.\nउत्तर प्रदेश के तेज-तर्रार आईपीएस अधिकारी डीजीपी रहल बृजलाल बुध का दिने भाजपा में शामिल हो जइहें. एकरा के दलित वोट के राजनीति में भाजपा के बढ़त पैठ का रुप में देखल जात बा.\nई-गवर्नेस में बढ़िया काम करे खातिर बिहार के ग्रामीण विकास विभाग के राष्ट्रीय स्तर पर स्वर्ण पुरस्कार खातिर चुनल गइल बा. ई पुरस्कार साल 2013-14 खातिर दिहल गइल बा.\nमुजफ्फरपुर जिला के सरैया इलाका के अजीजपुर गांव में अब हालात काबू में बा. एह घटना के न्यायायिक जाँच करावे के माँग कइले बाड़न सुशील मोदी. भाजपा के एगो बड़हन नेता शहनवाज हुसैन एह घटना खातिर बिहार सरकार के जिम्मेदार बतवलन जवना चलते निर्दोष लोग के जान चल गइल.\nराजद नेता लालू प्रसाद आ जदयू नेता नीतीश कुमार आजु बिहार के मुख्यमंत्री जीतन राम माँझी के अभयदान देत कहलें कि बिहार में माँझी सरकार के कवनो तरह के खतरा नइखे. नीतीश कुमार कहलन कि भाजपा के चाल कामयाब ना हो पाई. जदयू के प्रदेश अध्यक्ष वशिष्ठ नारायण सिंह कहलन कि बोलतुअन पर लगाम कसल जाई.


खबर भोजपुरी में (मंगल, 10 फरवरी 2015) – टटका खबर\nFeb 10, 2015 News in Bhojpuri, जीतन राम माँझी, टटका खबर, दिल्ली चुनाव\n(सोमार,9फरवरी के खबर)\nसिंगापुर के राष्‍ट्रपति डॉ टोनी तान केंग याम के आज राष्‍ट्रपति भवन में रस्‍मी स्‍वागत कइल गइल. उनुका संगे उनुकर पत्नीओ आइल बाड़ी. एह मौका पर उनका के गार्ड आफ आनर दिहल गइल आ बाद में पीएम मोदी आ विदेश मंत्री सुषमा स्वराज से भेंट में दुनू देश का हित के मुद्दन पर विचार भइल. रात में उनुका सम्मान मे भोज दिहल गइल.\nदिल्ली विधानसभा चुनाव के मतगणना मंगल का सबेर में शुरू होखे वाला बा आ सभकर निगाह ओकरे पर लागल बा. एक्जिट पोल में करीब करीब एकमत से सभे आआपा के जीत बतवले बा बाकिर भाजपा के पूरा उमेद बा कि नाव ओकरे करवट बइठे वाली बा. कहे वाला इहो कहत बाड़न कि एही रिजल्ट से बिहारो के रिजल्ट तय हो जाई. अगर भाजपा जीतल त माँझीओ जीत जइहें आ हारल त उनकरो हार तय बा.\nपटना राजभवन का सोझा अपना सगरी समर्थक विधायकन के जुलूस ले जा के नीतीश देखा दिहलन कि अबहीं बहुमत उनके लगे बा आ राज्यपाल से कहलन कि जल्दी से जल्दी उनुका के मुख्यमंत्री बना दिहल जाव. बाकिर जीतन राम माँझी राज्यपाल से कहले बाड़न कि उनुका लगे बहुमत बा आ ऊ विधानसभा में तय करा दीहें. नीतीश गुट के कहना बा कि अगर मंगल के दुपहरिया ले सरकार बनावे ला बोलहटा ना आइल त ऊ अपना सगरी विधायकन समेत दिल्ली कूच क जइहें आ राष्ट्रपति का सोझा आपना बहुमत देखइहें. पता ना अतना बेचेैनी कवना बात के बा. विधानसभा में माँझी का खिलाफ अविश्वास प्रस्ताव पास करा देस त कवनो दिक्कते ना होखी उनुका मुख्यमंत्री बने में. जदयू माँझी के अपना गोल से बाहरो क दिहले बिया.\nमंगल का दिने बिहार के मुख्यमंत्री जीतन राम माँझी अपना कैबिनेट के मीटिंग बोलवले बाड़न जवना में मौजूदा राजनीतिक संकट पर विचार होखे वाला बा. एह बीच केन्द्रीय राज्य मंत्री आ रालोसपा अध्यक्ष उपेन्द्र कुशवाहा कहलन कि बिहार में राष्ट्रपति शासन लगावल छोड़ कवनो दोसर राह नइखे बाचल.नीतीश कुरसी का लालच में एगो महादलित के बेर बेर बेइज्जति करे में लागल बाड़न.\nराष्ट्रीय स्वयंसेवक संघ के सरसंघचालक मोहन भागवत काल्हु मेरठ में कहलन कि भारत ‘हिंदू राष्ट्र’ ह आ देश में सगरी हिन्दूवन के एकजुट कइला के सख्त जरूरत बा. इहो कहलन कि हिन्दू एकरा खातिर समयो अनुकूल बा आ जब हिन्दू एकजुट हो जइहें त देश महान बनी आ पूरा दुनिया के एकर फायदा होखी.\nदेश के बिना बिजली वाला बीस हजार गाँवन में तय समय सीमा का भितरे बिजली चहुँपावे ला पीएम मोदी संबंधित मंत्रालयन से मिशन मोड में काम करे के कहले बाड़न.\nइशरत जहां मुठभेड़ मामिला में निलंबित आईपीएस अधिकारी पीपी पांडे के अदालत से जमानत मिल गइला का बाद गुजरात सरकार फेरू बहाल क दिहलसि. उनका के गांधीनगर में अतिरिक्त पुलिस महानिदेशक (लॉ एंड ऑर्डर) के खाली पड़ल पद पर तैनात क दिहल गइल.\nसंसद पर हमला के दोषी आतंकी अफजल गुरू के फाँसी का दू साल पूरा भइला का दिने श्रीनगर में अलगाववादी प्रदर्शन करे निकलले त सुरक्षा बल से अझूराए लगले. बाद में सुरक्षा बल के गोली चलवला से एगो नवही के मौत हो गइल. कुछ कांग्रेसी नेतो लोग अफजल गुरु के फाँसी के गलत बतावे में लागल बा. मकसद बस एके बा कि केहू तरह राजनीति में औकात बनल रहि जाव.\nझारखंड में जेवीएम के चार गो विधायकन के गोल से निलंबित क दिहल गइल बा. छह गो विधायक वाला एह गोल के चार गो विधायक भाजपा में जाए के अनेसा जतावल जात बा.\nसाहित्य, कला, संगीत आ खेल से जुड़ल छप्पन लोग के आजु सोमार का दिने लखनऊ के राम मनोहर लोहिया पार्क में आयोजित समारोह में यश भारती सम्मान दिहल गइल. एह लोग में रविन्द्र जैन, शुभा मुद्गल, राजन-साजन मिश्र, अनूप जलोटा, कैलाश खेर, पंडित विकास महराज, बेकल उत्साही, लाल बचन यादव, विजय पाल यादव आ श्वेता प्रियदर्शिनी वगैरह लोग के नाम शामिल बा.\nपश्चिम चंपारण के योगापट्टी इलाका के पटेरवा प्राथमिक विद्यालय के भवन निर्माण के धन में से करीब सवालाख से अधिका रुपिया गबन करे का मामिला में एगो शिक्षक राजेश कुमार के गिरफ्तार करे के आदेश दिहल गइल बा.


दुर्घटना आ अपराध के खबर – टटका खबर\nबस्ती जिला के वाल्टरगंज इलाका के खरखरा गांव का नियरा एगो गाड़ी के धक्का से दुपहिया सवार दू जने के ठाँवे पर मौत हो गइल\nबलिया के भीमपुरा इलाका के अहिरौली गाँव का लगे ट्रक से गिट्टी उतारत घरी भहरात गिट्टी संगे गिरे से बाँचे खातिर एगो मजदूर हड़बड़ी में उपर से जात बिजली के तारे ध लिहलसि. एह हाई टेंशन तार के करंट से ओकर ओहिजे मौत हो गइल. मजदूर फरहदा गाँव के रहुवे.\nबलिया के सहतवार इलाका के रजौली गाँव के एगो आशिक मिजाज आदमी के पड़ोस के गाँव के एगो आदमी गड़ाँसा से काट दिहलसि काहे कि ओकरा छोट नाबालिग बहिन से ऊ बदमाश दुराचार करे के कोशिश कइले रहुवे.\nमिर्जापुर के कछवाँ इलाका के बंधवा पाल बस्ती में सोमार का सबेरे एगो नवही अपना बड़ भाई के डाँट से नाराज हो के फाँसी लगा लिहलसि.\nसारण जिला के बनियापुर इलाका के पुछरी बाजार में काल्हु दिन दहाड़े कुछ अपराधी गोली मारके एगो सीमेंट व्यवसायी के घाहिल क दिहले. उनुका के पीएमसीएच में भर्ती करावल गइल बा.\nऔरंगाबाद जिला के मदनपुर इलाका के महुआवा गांव में जंगली हाथियन के झुण्ड एगो लईका के पटक के मुआ दिहले सँ.\nभोजपुर जिला के आरा में पुलिस गैरकानूनी हथियार बनावे वाला गिरोह के एगो आदमी के गिरफ्तार करत ओकरा लगे से तीन गो पिस्तौल आ 36 गो अउरी सामान बरामद कइलसि.\nकैमूर जिला के भभुआ इलाका के सिकठी गाँव के एगो नवही के काल्हु सबेरे गोली मार के हत्या का बाद खिसियाइल लोग पुलिस दल पर हमला क दिहल. एह हमला से मोहनिया के पुलिस उपाधीक्षक समेत चार गो सिपाही घाहिल हो गइलें.\nहालात काबू करे ला पुलिस के लाठी चार्ज आ फायरिंग करे पड़ गइल. एह मामिला के मुख्य आरोपी एहशाहमुद्दीन समेत ग्यारह जने के गिरफ्तार कइल गइल बा. इलाका में तनाव का चलते मोहनियां अनुमंडल में निषेधाज्ञा लागू क दीहल बा.\nबक्सर जिला के डुमराव इलाका के सरौंधा पुल पर कुछ अपराधी काल्हु एगो आदमी से बैंक में जमा करावे खातिर ले जात साढ़े चार लाख रूपिया लूट लिहले सँ.\nTags: औरंगाबाद, कैमूर, बक्सर, बलिया, बस्ती, भोजपुर, मिर्जापुर, सारण


शिव आर्यन फलक ले जाए के तइयार | CinemaBhojpuri.in\nशिव आर्यन फलक ले जाए के तइयार\nJuly 14, 2012 - कलाकार\n- Tagged: शिव आर्यन\t- no comments\tमुम्बई जइसन मायानगरी में आपन एगो अलग पहचान बनावे आइल बिहार के शिव आर्यन अब कवनो परिचय के मुँह ना जोहसु. अपना कड़ा मेहनत आ लगन का दम पर ऊ अनेके हिन्दी धारावाहिकन में अपना अभिनय के जलवा देखा चुकल बाड़ें. बिहार के बाढ़ जिला के शिव आर्यन पटना ए एन कॉलेज से पढ़ाई पूरा कइला का बाद पटने से एम.आई.बी.एम. से हार्डवेयर कम्प्यूटर के शिक्षा लेके इंजीनीयरिंग में आपन भाग्य बनावे में लगलें. बाकिर किस्मत के कुछ अउर इरादा रहे से ऊ साल 2006 में मुम्बई आ गइलन आ रात दिन एक जस करत प्रोडक्शन हाउसन के चक्कर लगावे लगलन. बहुते कोशिश का बाद स्टार प्लस के धारावाहिक ‘राजा की आयेगी बारात’ में अभिनय करे के मौका मिलल. फेर स्टारे प्लस के “संतान” आ डी.डी. वन के ‘‘सपने में आयी सपना’’ में अहम रोल करके अपना जिला आ शहर के नाम रोशन कइलें. ओकरा बाद अनेके वीडियो एलबम आ फिलिमन के आफर खुद बखुद आवे लागल. शिव आर्यन के पहिला हिन्दी फिल्म निर्देशक चंदन अरोड़ा के “स्ट्रैकर” रहे. ओकरा बाद निर्देशक शाह जमान शेख के ‘‘टर्न ऑफ जहेरा शेख”. आ मैथिली में ‘‘साजन के आंगन में सोलह श्रृंगार’’ में मुख्य भूमिका अदा कइलन. इहे मैथिली फिल्म अब भोजपुरी में ‘‘साजन से पिरितिया हमार’ का नाम से रिलीज कइल जात बा. शिव फिल्म ‘‘सांवरिया तोसे लागी कैसी लगन’’ में मुख्य किरदार करत बाड़ें. एह फिल्म में पंकज केसरी, मोनालिसा आ शुभीओ शर्मा के साईन कइल गइल बा. फिल्म के शूटिंग एक अगस्त से गोरखपुर में होखे जात बा. भोजपुरी फिल्म ‘‘दुल्हन’’ में शिव आर्यन रानी चटर्जी संगे काम करीहें त हिन्दी फिल्म ‘‘तेरा इंतजार’’, ‘‘दीदार’’, आ ‘‘लगे रहो एल’’ फिलिमो साईन कइले बाड़ें. हर तरह के रोल करे वाला शिव आर्यन खास करे के एग्री यंग मैन के किरदार कइल चाहेलें.


रघुवीर शरण श्रीवास्तव के सुर संग्राम २ के विजेता बनवलसि महुआ – Anjoria\nखबर गीत-गवनई टीवी मनोरंजन\nरघुवीर शरण श्रीवास्तव के सुर संग्राम २ के विजेता बनवलसि महुआ\nJan 20, 2012 महुआ, रघुवीर शरण श्रीवास्तव, सुर-संग्राम-२\nपिछला दिने बिना कवनो पूर्व सूचना के भा तामझाम के महुआ टीवी का नोएडा आफिस में गवनई के रियलिटी शो “सुर संग्राम सीजन – 2” के विजेता के फैसला कर लिहल गइल. एह बात के जानकारी महुआ टीवी के पीआरओ प्रशान्त निशान्त से मिलल बा. कवना आधार पर एकर फैसला लिहल गइल ओकरा बारे में कवनो जानकारी नइखे दिहल गइल.\n“सुर संग्राम सीजन २” के विजेता के फैसला २० दिसम्बर २०१० के होखे वाला रहुवे. पटना के गाँधी मैदान में भव्य समारोह आयोजित भइल बाकिर कुछ असामाजिक तत्वन का उपद्रव का चलते आयोजन रोक के रद्द कर देबे के पड़ल. फाइनल में बनारस के गायक रघुवीर शरण श्रीवास्तव आ राँची के गायिका ममता राउत का बीच मुकाबिला रहुवे. अब करीब तेरह महीना बाद ओह फाइनल के फैसला महुआ टीवी के नोएडा कार्यालय में कर दिहल गइल.\nबतावल गइल बा कि रघुवीर के पचीस लाख रुपिया आ ममता राउत के एगारह लाख रुपिया के इनाम दे दिहल गइल.\nअब जब सुर संग्राम सीजन २ के फाइनल हो गइल त महुआ टीवी के नयका रियलिटी शो “सुरों का महासंग्राम” के राह खुल गइल. एह शो के आडीशन के प्रक्रिया पूरा हो गइल बा.\nसंजय पांडे का ‘दिल तऽ पागल होला’ में नया लुक\nकुमार सानू गवले भोजपुरी में गीत\n2 thought on “रघुवीर शरण श्रीवास्तव के सुर संग्राम २ के विजेता बनवलसि महुआ”\nAapka gaya huaa mujhe bahut pasand hai